Kebakaran hutan di Hawaii, Ketua Agensi Kecemasan Maui, letak jawatan

LOS ANGELES, 18 Ogos- Ketua Agensi Pengurusan Kecemasan Maui, Herman Andaya yang mendapat kecaman kerana siren tidak dibunyikan ketika kebakaran hutan melanda bandar Lahaina, Hawaii, meletak jawatan serta merta.

Perletakan jawatan itu disahkan dan diterima Datuk Bandar Maui County, Richard Bissen."Hari ini Datuk Bandar Richard Bissen menerima peletakan jawatan Ketua Agensi Pengurusan Kecemasan Maui (MEMA) Herman Andaya," kata kenyataan Maui County."Sebab kesihatan, Andaya mengemukakan peletakan jawatannya berkuat kuasa serta-merta.Rabu lalu, Andaya memberitahu dalam sidang media dia tidak menyesali keputusan untuk tidak mengaktifkan rangkaian siren di seluruh pulau itu, ketika berlakunya kebakaran hutan tersebut.Keputusan tersebut serta kesilapan lain yang dilakukakan sebelum, semasa dan selepas bencana, yang menyebabkan sekurang-kurangnya 111 orang terkorban, telah mencetuskan kemarahan dalam kalangan mangsa yang terselamat, yang mengatakan lebih banyak nyawa boleh diselamatkan."Memandangkan beratnya krisis yang kami hadapi, saya dan pasukan saya akan mencari pengganti untuk jawatan penting ini secepat mungkin dan saya berharap untuk membuat pengumuman itu tidak lama lagi," kata Bissen.-AFP


62 petugas bantuan kemanusiaan maut tahun ini

NEW YORK, 18 Ogos- Seramai 62 petugas bantuan kemanusiaan terkorban pada tahun ini dalam zon konflik di seluruh dunia.Perkara itu dikongsikan ketika Pertubuhan Bangsa Bersatu (PBB) yang sedang melakukan persediaan bagi memperingati 20 tahun insiden serangan ke atas ibu pejabat PBB di Baghdad.PBB meraikan Hari Kemanusiaan Sedunia pada 19 Ogos setiap tahun bagi memperingati peristiwa pengeboman di Baghdad yang telah meragut 22 nyawa, termasuk Pesuruhjaya Tinggi PBB bagi hak asasi manusia dan Ketua Misi PBB di Iraq, Sergio Vieira de Mello.Menurut Pangkalan Data Keselamatan Pekerja Bantuan, sebanyak 62 kematian berlaku di zon konflik, 84 pekerja bantuan mengalami kecederaan dan 34 orang diculik. Angka kematian pada tahun lalu adalah seramai 116 orang. Sudan Selatan menjadi tempat paling berisiko di dunia untuk pekerja bantuan. Sehingga 10 Ogos, terdapat 40 serangan terhadap kakitangan kemanusiaan di sana dengan 22 nyawa terkorban, kata Pejabat Penyelarasan Hal Ehwal Kemanusiaan PBB.Selain itu, 17 serangan berlaku ke atas pekerja bantuan di utara Sudan dan 19 kematian setakat tahun ini. Angka yang agak tinggi itu tidak pernah dilihat sejak konflik Darfur dari 2006 hingga 2009.Selain itu, pekerja kemanusiaan meninggal dunia di beberapa negara termasuk Republik Afrika Tengah, Mali, Somalia, Ukraine dan Yaman."Risiko yang kami hadapi adalah di luar pemahaman manusia," kata laporan yang disusun oleh NGO termasuk Doctors of the World, Action Against Hunger dan Handicap International, dengan kerjasama daripada Kesatuan Eropah.Menurut Pertubuhan Keselamatan pertubuhan bukan kerajaan (NGO) Antarabangsa, setiap tahun lebih daripada 90 peratus orang yang maut dalam serangan ke atas petugas bantuan adalah penduduk tempatan.

Tahun ini Hari Kemanusiaan Sedunia menandakan 20 tahun sejak pengeboman di Baghdad terhadap Hotel Canal, yang merupakan ibu pejabat PBB di ibu negara Iraq.Letupan pada 2003 itu berlaku semasa konflik pencerobohan yang diketuai Amerika Syarikat yang menggulingkan Saddam Hussein, menyebabkan 22 orang terkorban dan mencederakan kira-kira 150 pekerja bantuan tempatan dan antarabangsa."Hari Kemanusiaan Sedunia dan pengeboman Hotel Canal akan sentiasa menjadi peristiwa yang menyedihkan bagi saya dan ramai yang lain," kata Ketua Kemanusiaan PBB, Martin Griffiths."Setiap tahun, hampir enam kali lebih ramai pekerja bantuan terbunuh dalam menjalankan tugas berbanding yang terkorban pada hari yang menyedihkan di Baghdad dan mereka kebanyakannya merupakan pekerja bantuan tempatan," tambahnya.Pada ketika berlakunya pergolakan di dunia, PBB berkata badan itu sedang berusaha untuk membantu hampir 250 juta orang yang tinggal di kawasan krisis. Angka itu, 10 kali ganda lebih banyak daripada tahun 2003.-AFP


Gempa bumi berukuran 6.3 magnitud landa Bogota

COLOMBIA, 18 Ogos- Gempa bumi kuat berukuran 6.3 magnitud melanda ibu kota Colombia, Bogota.Datuk Bandar Bogota, Claudia Lopez berkata gempa tersebut menyebabkan penduduk cemas sehingga mengakibatkan seorang wanita maut."Tragedi melanda di tenggara ibu negara dan penduduk telah melarikan diri ke tempat-tempat lapang seperti jalan raya."Seorang wanita meninggal dunia akibat terjatuh daripada tingkap semasa gempa bumi berkenaan."Tiada laporan mengenai kerosakan besar gempa tersebut," katanya kepada pemberita di sini.Sementara itu, Kajian Geologi Amerika Syarikat (USGS) berkata banyak laporan mengenai kejadian tanah runtuh di Villavicencio selepas gempa terbabit.Gempa awal itu diikuti dengan gegaran susulan selang beberapa minit kemudian. - REUTERS


Kebakaran hutan di Kanada, ribuan penduduk Yellowknife diarah berpindah

(Sebuah pesawat pemadam kebakaran membantu memadam kebakaran hutan yang marak berhampiran Yellowknife/Foto AFP)

OTTAWA, 18 Ogos- Beribu-ribu penduduk Yellowknife diarah berpindah pada Rabu, ekoran kebakaran besar di utara Kanada.Mereka diberi masa sehingga esok untuk meninggalkan kediaman.Penduduk, Julie Downes yang dihubungi menerusi panggilan telefon menggambarkan asap tebal boleh dilihat akibat kebakaran hutan di sepanjang lebuh raya."Memang sangat menakutkan...dan kini kami menjadi pelarian perubahan iklim," katanya.Nadia Byrne, 24, pula mempertimbangkan untuk berpatah balik tetapi khuatir mungkin kehabisan minyak dan terkandas. "Saya tidak tahu hendak pergi ke mana...semua orang hanya berebut-rebut sekarang," katanya kepada AFP.Tiffany Champagne; merupakan salah seorang daripada mereka yang bersesak-sesak di lapangan terbang Yellowknife menunggu penerbangan pertama berlepas pada 1.00 tengah hari."Saya menghidap asma dan asap kebakaran menjadikan situasi ini semakin sukar untuk melakukan apa-apa," katanya yang mengenakan pelitup muka kepada penyiar awam CBC.

(Imej satelit yang diambil pada 16 Ogos 2023 menunjukkan kebakaran sedang marak di Yellowknife/Foto AFP)

Sementara itu, Datuk Bandar Yellowknife, Rebecca Alty memberi amaran kebakaran hutan kian marak dan berkemungkinan sampai ke pinggir bandar menjelang hujung minggu ini.Lebih 120 anggota tentera dikerah membantu bomba memadamkan api.Orang awam yang menggunakan lebuh raya dinasihatkan berhati-hati kerana asap tebal menyebabkan jarak penglihatan pemandu menjadi terhad.Sehingga Khamis, lebih daripada 1,000 kebakaran hutan berlaku di Kanada, termasuk kira-kira 230 di Wilayah Barat Laut.-AFP


Paras air laut di Pasifik Barat Daya meningkat, ancam pulau-pulau rendah - WMO

GENEVA, 18 Ogos- Agensi Meteorologi Pertubuhan Bangsa Bersatu (PBB) memaklumkan pada Jumaat bahawa paras air laut di kawasan Pasifik Barat Daya meningkat lebih cepat daripada purata global sekali gus mengancam pulau-pulau yang rendah.Selain itu, kesan haba turut menjadi faktor utama dalam menjejaskan ekosistem marin.Dalam laporan Keadaan Iklim di Pasifik Barat Daya 2022, Pertubuhan Meteorologi Sedunia (WMO) berkata paras air meningkat kira-kira 4 mm setahun di beberapa kawasan, sedikit lebih daripada kadar purata global.Situasi itu dijangka membawa risiko kepada wilayah rendah seperti Tuvalu dan Kepulauan Solomon dari masa ke masa boleh mengakibatkan banjir, memusnahkan tanah pertanian dan menggesa penduduk meninggalkan tanah yang mereka diami untuk berpindah ke tempat lebih tinggi.Laporan itu menambah bahawa gelombang haba marin telah berlaku di kawasan besar di timur laut Australia dan selatan Papua New Guinea selama lebih enam bulan, menjejaskan hidupan marin dan mata pencarian masyarakat tempatan.Setiausaha Agung WMO, Petteri Taalas berkata bahawa El Niño telah menjadi punca kepada pemanasan suhu permukaan air di timur dan tengah Lautan Pasifik tahun ini, akan memberi kesan kuat kepada rantau ini.

"Ini akan memberi impak besar kepada wilayah Pasifik Barat Daya kerana ia sering dikaitkan dengan suhu yang lebih tinggi, corak cuaca yang mengganggu dan lebih banyak gelombang haba marin dan pelunturan karang," kata Taalas dalam satu kenyataan.Jelas laporan itu lagi, tahun lalu, wilayah itu merekodkan 35 kes bencana termasuk banjir dan ribut, yang mengorbankan lebih 700 orang secara tidak langsung menjejaskan lebih daripada 8 juta orang.Kerosakan banjir, termasuk di Australia dan Filipina, berjumlah $8.5 bilion, hampir tiga kali ganda pada tahun sebelumnya. - REUTERS


Britain ketuai penyediaan dana peralatan pertahanan udara, untuk Ukraine

LONDON, 18 Ogos- Britain mengetuai sekumpulan negara Eropah dalam menyediakan dana pembelian peralatan pertahanan udara bagi kegunaan Ukraine, mempertahankan diri daripada serangan Rusia.Jumlah dana tersebut dianggarkan kira-kira 90 juta pound ($115 juta).Menurut Menteri Pertahanan Britain, Ben Wallace, pembelian itu akan merangkumi kontrak 56 juta pound dengan syarikat pertahanan Norway, Kongsberg untuk menyediakan sistem Cortex Typhon yang dipasang pada kenderaan, digunakan untuk mengesan dan memusnahkan dron."Sistem pertahanan udara ini mempunyai keupayaan dan fleksibiliti untuk digunakan dengan pantas sama ada untuk melindungi penduduk dan infrastruktur awam Ukraine atau digunakan di barisan hadapan," kata Ben Wallace.Antara negara yang terlibat dalam sumbangan Dana Antarabangsa untuk Ukraine ialah Britain, Norway, Belanda, Denmark dan Sweden.Jelas Wallace, dua lagi penambahan kontrak peralatan pertahanan udara telah dipersetujui, akan didedahkan kemudian.Ukraine dan Rusia telah meningkatkan serangan ke atas tentera masing-masing baru-baru ini ketika Ukraine berusaha untuk mengusir tentera Rusia yang telah menggali di seluruh selatan dan timur Ukraine sejak pencerobohan mereka tahun lalu.Odesa, pelabuhan terbesar dan pangkalan tentera laut Ukraine, telah berulang kali diserang dengan peluru berpandu dan dron selepas Rusia menarik diri daripada perjanjian membenarkan penghantaran bijirin dari pelabuhan Ukraine pada Julai.- REUTERS


Pelancong China pilih pelbagai lokasi percutian musim panas

CHINA, 17 Ogos- Pelancong China berpusu-pusu ke pelbagai destinasi pelancongan domestik popular negara itu.Daerah Menyuan Hui di barat laut Wilayah Qinghai menarik pelancong dari seluruh China dengan bunga sesawi mekar. Hamparan keemasan ladang biji sesawi dan tanaman hijau berkilat itu mencipta pemandangan yang berwarna-warni.Pelawat menuju ke Mohe di Heilongjiang, bandar paling utara di China yang terkenal dengan iklim sejuknya, untuk percutian musim panas. Kawasan itu dikenali sebagai "bandar kutub" kerana mengalami hampir 20 jam waktu siang. Ia juga menarik pelancong menggunakan kereta api dan kapal terbang untuk melawat tarikan luar biasa dan menghabiskan musim panas di kawasan itu.Manakala pelancong akan ke Wilayah Nujiang Lisu, untuk memahami gabungan landskap semula jadi dan budaya etnik. Pesta kebudayaan di kawasan itu turut memberi peluang kepada untuk mengenali tarian tempatan.Taman Tema Chang'an Twelve Hours di Wilayah Shaanxi bakal memberikan pengunjung pengalaman budaya tersendiri."Di sini, anda boleh merasai pengalaman seperti masyarakat Dinasti Tang (618-907). Saya percaya ia akan memberikan pengalaman baharu dan menyenangkan untuk anda," kata kakitangan Taman Tema Chang'an Twelve Hours Li Yuanyuan.- REUTERS

(Pelbagai bunga sesawi di bandar Mohe/REUTERS)


WHO adakan sidang kemuncak perubatan tradisional pertama

NEW DELHI, 17 Ogos- Pertubuhan Kesihatan Sedunia (WHO) mengadakan sidang kemuncak pertama mengenai perubatan tradisional pada Khamis.Kumpulan itu berkata ia sedang berusaha untuk mengumpul bukti dan data bagi membolehkan penggunaan rawatan sedemikian adalah selamat.Perubatan tradisional merupakan "kaedah pertama untuk berjuta-juta manusia di seluruh dunia", kata agensi kesihatan Pertubuhan Bangsa Bersatu (PBB).Rundingan di India menghimpunkan penggubal dasar dan ahli akademik bertujuan untuk "menggerakkan komitmen itu dalam tindakan berasaskan bukti" terhadap mereka.Menurut Ketua WHO Tedros Adhanom Ghebreyesus, "WHO sedang berusaha ke arah untuk memperolehi data, piawaian dan peraturan untuk penggunaan perubatan tradisional dengan selamat selain penggunaan kos yang efektif dan saksama."Perubatan tradisional boleh merapatkan "akses" penjagaan kesihatan sekiranya "sesuai, berkesan, dan selamat berdasarkan bukti saintifik terkini", kataTedros.Bagaimanapun badan kesihatan global itu mendapat kecaman daripada pengkritik dalam talian kerana menuduhnya memberikan pengesahan saintifik kepada pseudosains.WHO kemudiannya berkata dalam satu hantaran di platform media sosial X, perkara itu "menjadi pertimbangan" dan bersetuju "perkara itu boleh dibincangkan dengan lebih baik".Sidang Kemuncak Global Perubatan Tradisional WHO selama dua hari berlangsung bersama-sama mesyuarat Menteri Kesihatan G20 di bandar Gandhinagar, India.Pemenang Hadiah Nobel dan pengerusi Majlis Sains WHO Harold Varmus dalam satu pautan video berkata, "kita perlu menerima fakta kehidupan sebenar kerana ubat tradisional pernah digunakan secara meluas," "Adalah penting untuk memahami bahan-bahan yang digunakan dalam perubatan tradisional, kerana ia berkesan dalam beberapa kes. Paling penting, kita perlu memahami dan mengenal pasti ubat tradisional yang tidak berkesan dalam perubatan."Sidang kemuncak itu, ditetapkan untuk menjadi acara biasa, berikutan pembukaan Pusat Perubatan Tradisional Global WHO tahun lalu di Gujerat, India.- AFP


Beribu-ribu orang pindah akibat kebakaran hutan di pulau Tenerife

TENERIFE, 17 Ogos- Anggota bomba Sepanyol mengawal kebakaran hutan yang berlaku di taman negara pergunungan di pulau Tenerife negara itu dan menyebabkan pihak berkuasa memindahkan kira-kira 3,800 penduduk.Api merebak sejauh 31 kilometer merentasi hutan kering berhampiran gunung berapi Gunung Teide (puncak tertinggi Sepanyol). Ia menghalang akses ke kawasan itu dan menutup sebahagian besar kepulauan itu dengan asap tebal dan debu.Kebakaran pada Rabu itu telah membakar 2,600 hektar tanah.Menurut ketua wilayah itu Fernando Clavijo dalam satu sidang media, "ia merupakan malam yang sukar kerana kebakaran ini paling kompleks di Pulau Canary dalam tempoh 40 tahun ini."Ketua perkhidmatan kecemasan di Tenerife Pedro Martinez berkata, kebakaran merebak ke bahagian utara dan ke kawasan tapak perkhemahan.Bagaimanapun beberapa kampung telah dipindahkan sebagai langkah berjaga-jaga, manakala beberapa penduduk di kawasan lain diarah untuk tidak meninggalkan kediaman mereka.Perlindungan awam berjaya mengeluarkan 1,294 penduduk keluar dari kediaman mereka di perbandaran El Rosario dan 1,525 lagi dari kawasan La Orotava. Kesemua penduduk terjejas mencecah 3,800 orang.Pihak berkuasa tempatan mengerahkan 17 pesawat dan gabungan 350 anggota bomba dan anggota tentera. Pesawat pengeboman air tambahan tiba dari tanah besar.Semua akses ke pergunungan di pulau itu, termasuk Gunung Teide ditutup bagi mengelakkan kejadian tidak diingini berlaku.Pengendali lapangan terbang Sepanyol Aena berkata, dua lapangan terbang Tenerife beroperasi seperti biasa.Minggu lalu, gelombang panas di Kepulauan Canary menyebabkan banyak kawasan kering dan meningkatkan risiko kebakaran hutan.Musim panas ini, anggota bomba telah memadamkan beberapa siri kebakaran hutan di Pulau Gran Canaria dan La Palma, yang merupakan sebahagian daripada kepulauan Kepulauan Canary.- REUTERS

(Bomba memadam kebakaran hutan di Arafo di pulau Tenerife, Kepulauan Canary/REUTERS)


Penyelamat India temukan lebih banyak mayat di runtuhan kuil

INDIA, 17 Ogos - Pasukan penyelamat di Himachal Pradesh, India meneruskan usaha mencari dan menyelamat serta menggali lumpur dan runtuhan untuk mencari mayat di tapak runtuhan kuil, akibat tanah runtuh.Tiga lagi mayat ditemui pada di Shimla, ibu negeri Himachal.Pegawai hari ini berkata "lebih daripada 70 orang terbunuh dalam tanah runtuh hujung minggu lalu di Shimla, tetapi hanya 12 mayat telah ditemui setakat ini".Hujan lebat menyebabkan kejadian banjir kilat dan tanah runtuh yang mengorbankan beberapa penduduk.Kebanyakan struktur jalan raya, kediaman runtuh dan dihanyutkan air. Bekalan elektrik serta rangkaian kereta api turut terganggu. - REUTERS


Ular spesis baharu ditemui dinamakan sempena pelakon 'Harrison Ford'

LIMA, 17 Ogos- Para saintis yang di Peru telah menamakan spesies ular baharu sempena nama pelakon terkenal Hollywood, Harrison Ford sebagai penghormatan kepada pelakon filem "Indiana Jones" itu untuk kerja pemuliharaan yang lakukannya..Reptilia berukuran 40 Sentimeter (cm)  itu pertama kali ditemui pada Mei 2022 di Pergunungan hutan Taman Negara Otishi, kata Universiti Kebangsaan San Marcos pada Rabu.Ular unik itu yang berwarna coklat kekuningan, dengan bintik hitam di perut diberi nama saintifik Tachymenoides harrisonfordi.Ular itu pertama kali ditemui oleh pasukan yang diketuai oleh Edgar Lehr, seorang ahli biologi AS-Jerman."Ia dinamakan sempena Ford kerana dia aktif dalam isu alam sekitar", kata Lehr kepada AFP."Saya mendapat tahu bahawa Harrison Ford bersetuju untuk namanya digunakan melalui perundingan yang dibuat oleh Conservation International", tambahnya, merujuk kepada sebuah NGO.Katanya, ular itu ditemui di kawasan yang hanya boleh diakses menggunakan helikopter."Kami mengambil masa tujuh hari untuk mencarinya," kata Lehr.Ular itu tidak berbahaya kepada manusia tetapi ia pandai memburu kodok dan biawak, tambahnya.Salamandra, Jurnal Herpetologi Jerman, menerbitkan kajian pada Selasa mengenai penemuan ular itu.-AFP

(Pelakon Indiana Jones, Harisson Ford/FOTO AFP)


Polis Singapura tahan 10 warga asing terlibat pengubahan wang haram

SINGAPURA, 16 Ogos – Polis Singapura menahan 10 orang warga asing atas dakwaan pengubahan wang haram dan kesalahan pemalsuan melibatkan kira-kira 1 bilion dolar Singapura dalam kes melibatkan wang tunai, hartanah, kereta mewah dan aset lain.Serbuan dilakukan pihak polis pada Selasa di seluruh bandar untuk menagkap suspek, menurut kenyataan polis pada Rabu.

Perintah larangan pelupusan telah dikeluarkan terhadap 94 hartanah dan 50 kenderaan dengan jumlah anggaran nilai lebih daripada 815 juta dolar Singapura.Rampasan lain termasuk akaun bank, wang tunai, beg mewah, barang kemas, jam tangan, peranti elektronik dan beberapa dokumen dengan maklumat tentang aset maya."Warga asing itu berumur antara 31 dan 44 tahun terdiri daripada warganegara Cina, Turki, Cyprus, Kemboja dan Ni-Vanuatu," kata polis Singapura.Bank Pusat Singapura dalam satu kenyataan berasingan berkata mereka telah "berhubungan dengan Institusi Kewangan (FI) di mana dana yang berpotensi tercemar telah dikenal pasti. Penglibatan penyeliaan dengan FI ini sedang dalam siasatan", kata Bank Pusat itu tanpa menamakan FI tersebut.-REUTERS


Dakwaan Al-Quran dicemari, cetus rusuhan di Pakistan

FAISALABAD, 17 Ogos - Rusuhan tercetus di timur Pakistan yang menyaksikan sejumlah gereja dibakar dan sebilangan kediaman penduduk Kristian dirosakkan, pada Rabu selepas segelintir penganut agama itu dituduh bertindak menghina Islam.Ratusan penunjuk perasaan turun ke kawasan majoriti Kristian di pinggir bandar Faisalabad, susulan tersebar dakwaan bahawa kitab suci Al-Quran telah dicemari.

"Kumpulan perusuh terbabit mengakibatkan kerosakan teruk di kawasan itu, termasuk terhadap sebilangan kediaman penduduk Kristian dan banyak gereja," kata pegawai kerajaan daerah berkenaan, Ahad Noor, kepada AFP.Pegawai penyelamat dan polis memaklumkan, sekurang-kurang empat gereja dibakar, manakala penduduk mendakwa berbelas bangunan berstatus gereja dirosakkan.Ribuan polis dikerahkan ke kawasan berkenaan dan puluhan orang telah ditahan, kata Menteri Penerangan wilayah Punjab, Amir Mir, dalam satu kenyataan yang turut mengutuk tindakan menghina Islam sebagaimana didakwa.Rakaman imej dikongsikan dalam media sosial menunjukkan penunjuk perasaan membanjiri jalanan dengan membawa kayu dan batu, selain asap dilihat berkepul dari bangunan gereja.Satu rakaman video pula memaparkan kumpulan penunjuk perasaan melaungkan tuntutan supaya individu dituduh melakukan perbuatan menghina Islam itu dikenakan hukuman.Perkongsian dalam media sosial turut menunjukkan sebilangan ulama tempatan menggesa supaya semua umat Islam bersatu dan membantah tindakan biadab mencemarkan kitab suci Al-Quran.Menurut satu laporan polis, pertuduhan akan dikenakan ke atas dua lelaki Kristian yang dilapor melarikan diri dari kawasan berkenaan.-AFP


Gadis Bosnia hias anak patung Barbie dengan pakaian tradisional Balkan

SARAJEVO, 17 Ogos – Terdorong dengan filem Barbie yang kini sedang hangat ditayangkan, seorang gadis Bosnia menghias anak patung Barbienya dengan pakaian tradisional Balkan dengan harapan dapat menimbulkan minat orang ramai terhadap cerita rakyat negara itu. Esma Gljiva, 11 tahun memulakan projeknya lebih sebulan lalu selepas melihat anak patung yang dijual di kedai cenderahati dikenakan pakaian yang tidak berkualiti."Ini adalah beberapa anak patung plastik yang memakai pakaian cerita rakyat, ia bukan anak patung sebenar, mereka tidak berpakaian dengan betul," kata Esma kepada Reuters yang menunjukkan anak patung baharu daripada koleksinya."Saya cuba melakukannya dengan cara yang lebih baik, dan saya fikir saya berjaya," katanya.

Esma masih belum menonton filem Barbie, tetapi rakan dan keluarganya berkata dia menjiwai semangat kemerdekaan wanita dan keusahawanan yang mendominasi filem itu.Dibesarkan dalam keluarga penari cerita rakyat, Esma telah belajar banyak tentang tradisi pelbagai agama di Bosnia dan dia sendiri merupakan ahli kumpulan cerita rakyat tempatan.Esma berkata dia akan menamakan anak patungnya "Anak patung Barbie Bosnia".Esma menerima tempahan untuk anak patungnya setiap hari dan dia telah menghantarnya ke Bulgaria, Republik Czech, Turkmenistan, Norway, Britain dan negara lain."Kami sangat berbangga kerana dia melakukan projek ini dengan penuh ketekunan dan menghabiskan cuti musim panasnya melakukan perkara itu," kata ibu Esma, Adana Gljiva.-REUTERS


Bot karam di Cape Verde, lebih 60 migran dikhuatiri lemas

PRAIA, 17 Ogos- Lebih 60 migran dari Senegal dikhuatiri lemas, selepas bot yang dinaiki karam di luar kepulauan Cape Verde, barat Afrika.Jurucakap Pertubuhan Antarabangsa bagi Migran (IOM), Safa Msehli berkata perkhidmatan kecemasan menemukan tujuh mayat, setakat ini."Seramai 38 orang terselamat, termasuk 4 kanak-kanak berusia 12 hingga 16 tahun," katanya kepada AFP pada Rabu.Bot berkenaan dikesan oleh nelayan Sepanyol pada Isnin lalu di Lautan Atlantik, kira-kira 277 kilometer dari Pulau Sal.Menurut Kementerian Luar Senegal, bot tersebut meninggalkan perkampungan nelayan di Fasse Boye pada 10 Julai dengan membawa 101 orang.-AFP

(Jurucakap IOM, Safa Msehli berkata perkhidmatan kecemasan menemukan tujuh mayat, setakat ini/Foto Hiasan)


Mahkamah rayuan AS sokong larangan penggunaan pil pengguguran

WASHINGTON, 17 Ogos - Akses kepada pil pengguguran 'mifepristone' perlu dihadkan, keputusan mahkamah rayuan Amerika Syarikat (AS) pada Rabu, memerintahkan pengharaman preskripsi teleperubatan dan penghantaran ubat melalui pos, walaupun keputusan itu tidak akan berkuat kuasa serta-merta.Mahkamah Rayuan AS ke-5 yang berpangkalan di New Orleans telah menghentikan keputusan bahawa dadah itu mesti ditarik balik dari pasaran sama sekali, seperti yang telah dilakukan oleh mahkamah rendah.Jurucakap Jabatan Kehakiman AS berkata pentadbiran Biden akan merayu keputusan tersebut kepada Mahkamah Agung AS. Presiden Joe Biden, menyokong hak pengguguran dan tahun lepas mengarahkan agensi kesihatan persekutuan untuk memperluaskan akses kepada mifepristone.Keputusan itu tidak akan berkuat kuasa sehingga Mahkamah Agung menyemaknya dalam penggal akan datang dari Oktober hingga Jun.

Panel tiga hakim Mahkamah Rayuan sedang menyemak perintah pada bulan April oleh Hakim Mahkamah Daerah AS, Matthew Kacsmaryk di Amarillo, Texas. Walaupun ia adalah ketetapan awal yang terpakai semasa kes itu belum selesai, Kacsmaryk berkata dia akhirnya berkemungkinan akan menjadikannya kekal.Keputusan itu berpunca daripada tuntutan mahkamah yang dibawa oleh empat kumpulan antipengguguran yang diketuai oleh Alliance for Hippocratic Medicine yang ditubuhkan baru-baru ini dan empat doktor antiaborsi yang mengemukakan sama pada November.Mereka berpendapat FDA menggunakan proses yang tidak betul apabila ia meluluskan mifepristone pada tahun 2000 dan tidak mempertimbangkan secukupnya keselamatan dadah apabila digunakan oleh kanak-kanak di bawah umur."Mahkamah Rayuan dengan sewajarnya menghendaki FDA menjalankan tugasnya dan memulihkan perlindungan penting untuk wanita dan kanak-kanak perempuan, termasuk menamatkan pengguguran pesanan pos secara haram," kata Erin Hawley dari Alliance Defending Freedom, seorang peguam untuk kumpulan antipengguguran yang mencabar kelulusan pil itu menerusi kenyataan.Pandangan itu disokong oleh Susan B. Anthony dari Pro-Life America, yang berkata dalam satu kenyataan FDA telah "sembrono."Alexis McGill Johnson, presiden kumpulan hak pengguguran Planned Parenthood Federation of America pula berkata keputusan itu "menjelaskan bahawa kelulusan mifepristone masih berisiko, begitu juga kebebasan FDA."GenBioPro Inc yang menjual versi generik mifepristone,menerusi kenyataan Ketua Pegawai Eksekutifnya, Evan Masingill berkata "kami tetap bimbang tentang pelampau dan kepentingan khusus yang menggunakan mahkamah dalam usaha untuk melemahkan sains dan akses kepada ubat berasaskan bukti, serta percubaan.untuk melemahkan pihak berkuasa kawal selia Pentadbiran Makanan dan Ubat-ubatan AS."-REUTERS


Kebakaran hutan di Kanada, lebih 1,000 kebakaran aktif direkodkan

YELLOWKNIFE, 17 Ogos- Kebakaran hutan di utara Kanada semakin menghampiri ibu negara Wilayah Barat Laut dan dijangka merebak sehingga ke pinggir Yellowknife, jika tidak mengalami hujan. Menurut kerajaan wilayah pada Rabu, Kanada sedang mengalami musim kebakaran hutan yang paling teruk dengan lebih 1,000 kebakaran aktif membara di seluruh negara termasuk 230 di Wilayah Barat Laut.Ketua Menteri Wilayah Barat Laut, Caroline Cochrane berkata sebilangan penduduk Yellowknife telah meninggalkan bandar itu lebih awal, namun beliau menggesa orang ramai untuk kekal bertenang.Selain itu, kerajaannya turut memberi amaran bahawa lebuh raya boleh ditutup secara tiba-tiba kerana risiko kebakaran."Saya tidak pernah melihat begitu banyak kenderaan meninggalkan bandar. Terdapat pelbagai jenis khabar angin di luar sana tetapi bersiap sedia dan berpindah jika perlu. Bertenang. Jangan panik," kata Cochrane.

Yellowknife mempunyai populasi sekitar 20,000 orang dan terletak 250 batu (400 kilometer) di selatan bulatan Artik.NWT Fire berkata kebakaran hutan seluas 163,000 hektar (402,781 ekar) kini berada 17 kilometer dari Yellowknife dan berkemungkinan akan sampai ke Lebuh raya 3, satu-satunya lebuh raya yang menghubungkan bandar itu ke seluruh Kanada, pada Khamis.Beberapa kawasan di sepanjang lebuh raya telah pun diarahkan berpindah."Terdapat risiko terhadap bandar Yellowknife. Pasukan kami, bersama City of Yellowknife, melakukan segala yang mungkin untuk memperlahankan pertumbuhan kebakaran ini dan melindungi komuniti," kata NWT Fire.Wilayah Barat Laut mengisytiharkan darurat lewat Selasa dan tentera Kanada telah digerakkan untuk membantu menangani kebakaran dan membawa beberapa penduduk ke tempat selamat.Perkara tersebut turut mendapat perhatian Perdana Menteri Kanada, Justin Trudeau mengenai situasi kebakaran hutan pada petang Rabu.Trudeau mengesahkan komitmen berterusan kerajaan Persekutuan untuk membantu wilayah itu.Kanada Barat sedang mengalami gelombang haba yang menyaksikan 19 rekod haba harian dipecahkan pada Selasa dan mencetuskan ratusan kebakaran hutan di luar kawalan.Kebakaran telah melanda hampir semua 13 wilayah dan wilayah Kanada tahun ini, memaksa pemindahan rumah, mengganggu pengeluaran minyak dan gas dan menggunakan khidmat agensi pemadam kebakaran persekutuan serta antarabangsa.- REUTERS


Tragedi lombong jed di Myanmar, kematian cecah 31 orang

YANGON, 16 Ogos- Angka kematian akibat tanah runtuh di sebuah lombong jed, di utara Myanmar, mencecah 31 orang dengan lapan dilapor masih hilang.Seorang anggota penyelamat yang enggan dikenali memberitahu, enam lagi mayat ditemukan pagi tadi."Lapan orang masih tidak dapat dikesan dan operasi pencarian diteruskan."Anggota penyelamat menggali lumpur tebal untuk mencari mayat, malah ada yang ditemukan terapung di dalam air," katanya kepada AFP.Bencana pada Ahad itu berlaku selepas hujan lebat dan banjir melanda wilayah berkenaan.Perlombongan jed di Myanmar sememangnya menguntungkan kerana permintaan tinggi dari negara jiran China, tetapi industri yang tidak terkawal dibelenggu dengan kekerapan kematian pekerja.Myanmar yang merupakan sumber jed terbesar di dunia telah mengakibatkan hampir 300 orang kehilangan nyawa pada 2020 dalam tragedi tanah runtuh di lombong Hpakant.-AFP


Tuduhan rasuah, rayuan Imran bakal didengar di Mahkamah

ISLAMABAD, 16 Ogos - Mahkamah tinggi Pakistan minggu depan akan mendengar rayuan bekas Perdana Menteri, Imran Khan untuk membatalkan hukuman penjara tiga tahun di atas kesalahan rasuah, kata peguamnya pada Rabu.Imran Khan dipenjarakan bulan ini selepas disabitkan kesalahan rasuah dan kemudian dihalang terlibat dalam politik selama lima tahun sekali gus menghalangnya daripada bertanding pada Pilihan Raya Umum yang dijangka diadakan selewat-lewatnya tahun ini.Bekas bintang kriket itu menafikan pertuduhan tersebut dan berkata ia adalah usaha bermotifkan politik oleh para pesaingnya untuk menghalangnya daripada bertanding pada Pilihan Raya.

"Permohonan kami berhubung pembatalan sabitan terhadap Imran Khan telah ditetapkan pada 22 Ogos," kata peguam Khan, Naeem Panjutha dalam satu catatan di platform media sosial X, sebelum ini dikenali sebagai Twitter.Panjutha berharap agar Mahkamah Tinggi Islamabad akan menerima rayuan tersebut dan memberikan jaminan kepada Imran Khan.Sebelum ini, Imran disabitkan atas tuduhan menjual hadiah negara secara tidak sah yang diperolehinya semasa memegang jawatan sebagai Perdana Menteri bagi tempoh 2018–2022. Dia telah menuduh pihak tentera cuba melemahkan karier politiknya namun pihak Tentera menafikan dakwaan tersebut. Pasukan Peguam Imran berkata keadaan di penjara berhampiran Islamabad tempat dia ditahan tidak sesuai memandangkan statusnya sebagai bekas Perdana Menteri.Pihak berkuasa berkata Khan mempunyai hak untuk bersuara di Mahkamah bagi mendapatkan jaminan yang lebih baik.-REUTERS


Bekas PM Finland bakal bertanding semula Pilihan Raya Presiden  2024

HELSINKI, 16 Ogos - Bekas Perdana Menteri Finland, Alexander Stubb pada Rabu berkata beliau akan menjadi calon dalam Pilihan Raya Presiden Finland yang dijadual akan diadakan pada Januari tahun hadapan.Pengumuman itu dibuat penyandang jawatan itu ketika ini, Petteri Orpo pada Ahad yang meminta Stubb menjadi calon parti Gabungan Nasional.

"Dalam situasi geopolitik kini, jawapannya tidak jelas. Apabila tanah air memerlukan, maka kita akan bertanding," kata Stubb kepada pemberita.Stubb yang kini merupakan seorang Profesor dan Pengarah di Institut Universiti Eropah di Florence, Itali, pernah memegang beberapa jawatan Menteri sebelum berkhidmat sebagai Perdana Menteri antara 2014 dan 2015.Selain Stubb, antara yang telah mengumumkan pencalonan mereka untuk Pilihan Raya Presiden ialah bekas Menteri Luar Finland, Pekka Haavisto, Ahli Akademik, Mika Aaltola dan Gabenor Bank Finland, Olli Rehn.-REUTERS


Bawa peminat Rusia naik pentas, The Killers mohon maaf

TBILISI 16 Ogos - Kumpulan rock alternatif Amerika, The Killers memohon maaf selepas membawa pemain dram Rusia yang juga peminat ke atas pentas semasa persembahan di Georgia.Kumpulan itu juga turut membuat permohonan maaf kerana menyifatkan peminat mereka sebagai "adik- beradik".Tindakan tersebut telah mencetuskan ejekan daripada penonton yang hadir pada konsert berkenaan.Kumpulan dari Amerika Syarikat (AS) yang pernah tercalon untuk Anugerah Grammy industri muzik sebanyak tujuh kali itu telah membuat persembahan pada Selasa di Resort Laut Hitam Batumi semasa konsert jelajah Eropah.

"Kami tidak pernah berniat untuk menyinggung perasaan sesiapa pun," jelas kumpulan itu menerusi satu kenyataan di laman Facebooknya, sambil menambah bahawa kumpulan berkenaan mempunyai tradisi menjemput peminat untuk bermain dram."Kami menyedari bahawa menyatakan semua penonton dan peminat The Killers adalah 'saudara' telah disalah tafsir," tambah kumpulan itu.Kenyataan tersebut merujuk kepada penyataan ketua kumpulan, Brandon Flowers kepada penonton yang mengatakan dia tidak mahu keadaan bertukar menjadi lebih buruk."Saya melihat anda sebagai abang dan kakak saya,"ujar Flowers.Bunyi ejekan dan siulan memenuhi konsert menerusi video yang diterbitkan oleh agensi berita RIA negara Rusia.Sementara itu, video di media sosial menunjukkan para penonton berpusu-pusu meninggalkan konsert tersebut dengan kata-kata cemuhan.Album kumpulan itu telah berjaya terjual berjuta-juta unit dengan kebanyakan lagunya mengungguli carta sejak ditubuhkan di bandar Las Vegas pada awal tahun 2000.Georgia mempunyai konflik panjang dengan Rusia dan diburukkan lagi oleh pencerobohan Moscow ke atas Ukraine pada Februari 2022 dan kemasukan besar pendatang Rusia yang melarikan diri dari negara Komunis itu.-REUTERS


Ahli arkeologi temui perkampungan tertua di Eropah

LIN, 16 Ogos – Di bawah perairan biru Tasik Ohrid, "Mutiara Balkan", para saintis telah menemui apa yang mungkin merupakan salah satu penempatan perkampungan terawal di Eropah dan cuba menyelesaikan misteri mengapa ia berlindung di sebalik kubu pertahanan.Ahli arkeologi percaya, penempatan rumah panjang kira-kira 8,00 tahun lalu di sepanjang pantai Albania di tasik itu menjadikannya perkampungan tepi tasik tertua yang pernah ditemui di Eropah setakat ini.Pentarikhan radiokarbon dari tapak tersebut menunjukkan bahawa ia sudah wujud antara 6000 dan 5800 sebelum Masihi (SM).

"Ia beberapa ratus tahun lebih tua daripada tapak kediaman tasik yang diketahui sebelum ini di kawasan Mediterranean dan Alpine," kata seorang Profesor arkeologi dari Universiti Bern Switzerland, Albert Hafner.“Berdasarkan pengetahuan kami, ia adalah yang tertua di Eropah,” katanya kepada AFP.Kampung-kampung tertua lain seperti itu ditemui di Pergunungan Alps Itali dan wujud sekitar 5000 sebelum masihi (SM), kata pakar perkampungan tasik Neolitik Eropah.Hafner dan pasukan arkeologi Switzerland dan Albania telah menghabiskan empat tahun lalu melakukan kerja-kerja penggalian di Lin di Tasik Ohrid, di sebelah Albania yang melintasi sempadan pergunungan Macedonia Utara dan Albania.Penempatan itu dipercayai menempatkan antara 200 dan 500 rumah yang dibina di atas tiang di permukaan tasik atau di kawasan yang kerap dinaiki air.-AFP


Skrin tepi laut bawa keajaiban filem ke Gaza

GAZA, 16 Ogos - Tayangan skrin besar di tepi pantai Gaza menjadi pengalaman pertama penduduk dari semua peringkat umur sejak pawagam terakhir di kawasan itu ditutup lebih tiga dekad lalu.Beralaskan tayar kereta, batu dan timbunan pasir sebagai tempat duduk, tayangan skrin besar yang diilhamkan oleh kafe "The Sea is Ours" itu bertujuan untuk mempromosikan isu budaya dan sejarah yang diluluskan oleh kerajaan Hamas.

"Saya harap satu hari nanti akan ada pawagam, jadi saya boleh pergi ke pawagam dan makan bertih jagung," kata Mohammad Zidan yang berusia 13 tahun.Pawagam pernah berkembang pesat di Gaza, dengan rakyat Palestin berpusu-pusu menonton filem Arab, Barat dan Asia, tetapi dibakar dalam Intifada Pertama pada 1987 dan kemudiannya dibakar semula pada 1996 semasa gelombang keganasan yang berlaku antara Fattah dan Hamas.Walaupun rakyat Gaza dapat pergi ke tayangan filem yang diadakan dari semasa ke semasa di pawagam tempat lain, tayangan filem penuh dan ditayangkan selama beberapa minggu di tempat itu, adalah sesuatu yang jarang berlaku."Kami boleh mendapatkan filem pada telefon bimbit, tetapi ini adalah sesuatu yang baharu dan bagus," kata Hadeel Hejji, 15 tahun.Ali Mhana, 35, pemilik kafe dan penulis drama tempatan berkata dia tidak pernah menonton pawagam biasa."Di laut, anda tidak perlu mencari penonton. Orang ramai di sini sepanjang masa, termasuk kanak-kanak, yang tertarik dengan bunyi dan imej lalu datang menonton filem," kata Mhana.-AFP


Lithuania tutup dua pusat pemeriksaan di sempadan Belarus

MOSCOW, 17 Ogos - Lithuania pada Rabu memutuskan untuk menutup sementara dua daripada enam pusat pemeriksaannya dengan Belarus pada akhir minggu ini di tengah-tengah ketegangan yang semakin meningkat dengan sekutunya, Rusia.Kerajaan Lithuania berkata bahawa lintasan di Tverecius dan Sumskas akan ditutup dan lalu lintas akan dilencongkan ke pusat pemeriksaan sempadan Medininkai, yang merupakan salah satu daripada enam pusat pemeriksaan di Lithuania.Keputusan itu dibuat ketika rakyat Lithuania semakin bimbang tentang kehadiran tentera upahan kumpulan Wagner yang dikaitkan dengan Rusia di Belarus.

“Matlamat utama adalah untuk menangguhkan sementara operasi di dua sempadan itu mulai 18 Ogos,” kata Timbalan Menteri Pengangkutan, Agne Vaiciukeviciute, sambil menambah bahawa langkah itu menawarkan kemungkinan untuk mengarahkan pegawai melakukan pemeriksaan kawalan sempadan ke tempat lain.Lithuania, sebuah negara Baltik yang mengisytiharkan kemerdekaannya daripada Kesatuan Soviet 33 tahun yang lalu merupakan sebuah negara demokrasi yang dimiliki oleh NATO dan Kesatuan Eropah. Negara itu telah menjadi penyokong kuat Ukraine dan tempat perlindungan sejak beberapa tahun lalu kepada pelarian yang telah melarikan diri daripada tindakan kejam di Belarus.Komander Perkhidmatan Pengawal Sempadan Negara Lithuania, Rustamas Liubajevas berkata kemungkinan terdapat sehingga 4,500 pejuang Wagner di Belarus dengan sebahagian daripadanya ditempatkan berhampiran sempadan Lithuania dan Poland.Sementara itu di Latvia, Perkhidmatan Pengawal Sempadan Negeri pada Selasa memaklumkan mereka menggerakkan pengawal sempadan tambahan bagi mengukuhkan perlindungan di sempadan.-REUTERS


Kumpulan hak asasi haiwan desak bebaskan gajah dirantai

HANOI, 17 Ogos - Kumpulan hak asasi haiwan mendesak zoo awam Hanoi untuk melepaskan dua ekor gajah tua yang dirantai dengan besi dan tidak dapat bergerak bebas, satu layanan buruk terhadap haiwan yang telah membangkitkan kemarahan di Vietnam.Kumpulan itu menyeru dua ekor gajah bernama Thai dan Banang dibebaskan ke sebuah taman negara dan sehingga kini seramai 70,000 orang telah menandatangani petisyen dalam talian sebagai tanda sokongan.Sehingga kini, kedua-dua ekor gajah itu masih lagi dirantai kakinya ketika penjaga zoo memberikan ia makan rumput dan tebu, menurut wartawan AFP yang melihatnya secara dekat.

“Gajah-gajah itu agak garang. Dengan pagar elektrik yang rosak, kami terpaksa merantai kedua-duanya,” kata seorang kakitangan zoo memberitahu AFP, tanpa mahu dikenali.Kakitangan mengatakan dua ekor gajah itu dibawa ke zoo dari tanah tinggi selatan dan tengah negara itu pada 2010 dan 2014.“Kedua-duanya daripada kawanan berasingan. Kami perlu berusaha keras mengelak kedua-duanya daripada bertarung dan memastikan keselamatan penjaganya serta memberikannya makan tiga kali sehari,” tambahnya.Animal Asia telah menghantar sepucuk surat kepada pihak berkuasa bandar itu awal bulan ini menggesa haiwan itu dikembalikan ke hutan di Taman Negara Yok Don di dataran tengah negara itu.“Gajah-gajah di zoo Hanoi telah dirantai lama,” kata kumpulan itu dalam surat mereka.“Kesihatan kedua-dua gajah itu akan semakin teruk jika ia kekal seperti itu,” tambah kumpulan tersebut.Vietnam Animal Eyes, sebuah kumpulan penyokong haiwan tempatan, turut melancarkan petisyen untuk membebaskan haiwan itu dari zoo tersebut bermula bulan ini.–AFP


Rusia tembak jatuh tiga dron Ukraine

MOSCOW, 16 Ogos- Kementerian Pertahanan Rusia mendakwa berjaya menembak jatuh tiga dron tentera Ukraine di barat daya Moscow, pada Rabu, yang merupakan serangan udara terbaharu berhampiran ibu negara itu.Menerusi Telegram, kementerian berkenaan memberitahu Ukraine melancarkan serangan pada awal pagi, menggunakan tiga kenderaan udara tanpa pemandu (UAV) di wilayah Kaluga."Semua UAV telah dikesan dan dimusnahkan tepat pada masanya oleh sistem pertahanan udara Rusia.Gabenor Kaluga, Vladislav Shapsha berkata dron tersebut ditembak jatuh di selatan wilayah, beberapa ratus kilometer dari barat daya Moscow."Tiada kemalangan jiwa atau kerosakan infrastruktur dilaporkan," katanya.Serangan udara tersebut merupakan yang kelima bulan ini ke atas wilayah Kaluga, telah digagalkan oleh Rusia.Pegawai Rusia sebelum ini berkata mereka telah memintas serangan dron di rantau itu pada 12, 10, 7 dan 3 Ogos lalu.-AFP

(Polis mengepung sebuah taman di Moscow, lokasi serpihan dron yang ditembak jatuh pada 10 Ogos 2023/Foto AFP)


Pelantikan PM Thailand, Mahkamah tolak permohonan Pita Limjaroenrat

BANGKOK, 16 Ogos - Mahkamah Perlembagaan Thailand pada Rabu menolak permintaan daripada parti diterajui Pita Limjaroenrat, Move Forward yang memenangi Pilihan Raya Umum negara itu untuk mengkaji semula keputusan parlimen yang menghalang calon Perdana Menterinya daripada dicalonkan semula."Mahkamah Perlembagaan telah bersetuju sebulat suara untuk tidak menerima kes untuk pendengaran," kata mahkamah dalam satu kenyataan. Langkah yang diumumkan itu kini menghalang sebarang harapan Move Forward yang progresif menerajui kerajaan seterusnya dan membuka jalan kepada badan perundangan untuk mengadakan satu lagi undian terhadap seorang lagi calon Perdana Menteri pada minggu ini, lapor Reuters.Parlimen dijangka menjadualkan pengundian dalam masa beberapa hari mengenai pencalonan Srettha, 61, sebagai calon Perdana Menteri baharu negara itu.Thailand telah berada di bawah kerajaan sementara selama lima bulan dan parti terbesarnya di parlimen itu tidak dapat membentuk kerajaan selepas Pita, 42, ditolak untuk dilantik sebagai Perdana Menteri oleh ahli parlimen yang bersekutu dengan tentera diraja.

Terdahulu, gabungan parti Move Forward telah membuat petisyen kepada mahkamah untuk memutuskan kesahihan keputusan 19 Julai lalu oleh penggubal undang-undang untuk menghalang Pita daripada dicalonkan semula sebagai Perdana Menteri Thai buat kali kedua selepas kegagalannya pada percubaan pertama.Move Forward memenangi pilihan raya pada Mei lepas dengan meraih sokongan yang banyak daripada golongan belia dan penduduk bandar untuk platform dasar liberalnya, yang menimbulkan ancaman kepada monopoli perniagaan dan kuasa politik tentera.Namun, usahanya untuk membentuk kerajaan gagal mendapat sokongan yang mencukupi, dengan bantahan luas terhadap rancangannya untuk meminda undang-undang yang direka untuk melindungi monarki daripada kritikan.Keputusan itu bermakna undi baharu untuk memilih PM boleh dibuat seawal hari Jumaat, berpotensi menamatkan kebuntuan yang mencengkam kerajaan itu sejak pilihan raya umum Mei.-REUTERS


Lebih 2 kg heroin, 'ice'  dirampas di pusat pemeriksaan Woodlands

SINGAPURA, 16 Ogos- Pihak berkuasa Singapura menumpaskan cubaan menyeludup lebih lebih 2.42 kilogram dadah menggunakan sebuah kenderaan didaftarkan di Singapura di pusat pemeriksaan Woodlands pada 13 Ogos lalu.Menurut kenyataan bersama Pihak Berkuasa Imigresen dan Pusat Pemeriksaan (ICA) dan  Biro Narkotik Pusat (CNB), seorang lelaki berusia 32 tahun dan wanita, 36 tahun ditahan.Pihak berkuasa turut menemui lima bungkusan dadah terkawal dan pelbagai peralatan dadah terkawal disembunyikan di dalam kereta terbabit.Dua bungkusan dipercayai mengandungi dadah terkawal dan pelbagai peralatan dadah turut disembunyikan dalam pakaian wanita berkenaan.Pihak berkuasa menganggarkan rampasan berkenaan bernilai hampir $250,000 dolar Singapura itu boleh dibekalkan kepada 1,200 penagih untuk kegunaan seminggu.

(FOTO FB CNB Drug Free SG)


Kebakaran hutan di Hawaii, jumlah kematian dijangka terus meningkat

KAHULUI, 16 Ogos- Angka kematian akibat kebakaran hutan di Hawaii melepasi 100 orang, pada Selasa. Gabenornya, Josh Green berkata dua lagi mayat ditemukan, menjadikan jumlah kematian meningkat kepada 101 orang. "101 nyawa kini telah terkorban, dua lagi mayat ditemukan pada Selasa," katanya.Menurut Green, lebih satu perempat daripada zon bencana telah dilakukan pencarian bagi mencari mangsa yang masih belum ditemukan.Pencarian turut dibantu oleh khidmat anjing terlatih.Terdahulu, Green berulang kali menyatakan bahawa kiraan terakhir mangsa terlibat dalam tragedi itu akan lebih tinggi.Jumlah kematian akibat fenomena kebakaran minggu lalu itu antara yang 'tertinggi' pernah direkodkan Amerika Syarikat selama lebih satu abad.-AFP

(Kelihatan beberapa bangkai kereta yang terbakar di Lahaina, barat Maui, Hawaii pada 14 Ogos 2023/Foto AFP)


65 maut dalam insiden tanah runtuh di Utara India, misi pencarian diteruskan

(Tanah runtuh berikutan hujan lebat di utara Himachal Pradesh, India/ REUTERS)

DEHRADUN (India), 16 Ogos - Pasukan penyelamat semalam mencari orang yang dikhuatiri hilang dalam banjir dan tanah runtuh yang mengorbankan sekurang-kurangnya 65 orang di India, termasuk 11 yang maut dalam keruntuhan sebuah kuil popular.Hujan lebat yang berterusan telah menghanyutkan kenderaan, merobohkan bangunan dan memusnahkan jambatan di Himalaya.Banjir dan tanah runtuh adalah perkara biasa dan menyebabkan kemusnahan yang meluas semasa musim tengkujuh yang berbahaya di India, tetapi pakar mengatakan perubahan iklim meningkatkan kekerapan berlakunya bencana itu.

(Sebagian pusat perguruan runtuh di sepanjang sungai Maldevta setelah hujan lebat di Dehradun, India/ AFP)

Sekurang-kurangnya 52 orang terbunuh di Himachal Pradesh sejak Ahad, dengan ribuan lagi terkandas selepas gangguan jalan raya, talian elektrik dan rangkaian komunikasi.“Penderitaan mereka yang terjejas tidak boleh diganti dengan wang, tetapi kerajaan akan menyediakan segala bantuan yang diperlukan kepada mereka dalam masa kesusahan ini,” kata Ketua Menteri negeri, Sukhvinder Singh Sukhu dalam satu kenyataan pada Selasa.Sukhu berkata sebelum ini 20 yang lain dikhuatiri terperangkap di bawah runtuhan selepas tanah runtuh dan merayu kepada penduduk untuk tinggal di dalam rumah dan elak daripada mendekati sungai.Imej dari kawasan yang dilanda teruk di Himachal Pradesh menunjukkan mayat ditarik dari timbunan tanah gelap yang telah menghancurkan bangunan dan memecahkan bumbung.Sekurang-kurangnya 11 orang maut apabila tanah runtuh mencetuskan keruntuhan kuil popular untuk dewa Hindu Shiva di ibu negeri Shimla.“Kerja menyelamat sedang dijalankan dan kami bimbang sekurang-kurangnya 10 orang masih terperangkap di bawah runtuhan,” kata pengerusi jawatankuasa pengurusan bencana daerah, Aditya Negi kepada AFP.Sukhu berkata, bencana itu adalah yang paling teruk melanda Himachal Pradesh dalam tempoh 50 tahun lalu, sambil menambah bahawa pihak berkuasa negeri telah mengurangkan sambutan tahunan Hari Kemerdekaan Selasa, menandakan berakhirnya pemerintahan kolonial British, untuk menumpukan usaha menyelamat.Lebih 300 pelancong telah diselamatkan daripada banjir, tambahnya.Perdana Menteri Narendra Modi, bercakap dari Red Fort di New Delhi untuk ucapan Hari Kemerdekaan tahunannya, berkata bahawa bencana alam baru-baru ini telah menyebabkan "masalah yang tidak dapat dibayangkan" untuk keluarga di seluruh negara."Saya merakamkan rasa simpati terhadap mereka semua dan saya memberi jaminan bahawa kerajaan negeri dan pusat akan bekerjasama," katanya kepada orang ramai.- AFP


Perjanjian senjata Rusia-Korea Utara langgar resolusi PBB

(Pemimpin Korea Utara, Kim Jong Un dan Menteri Pertahanan Rusia, Sergei Shoigu/ REUTERS)

WASHINGTON, 16 Ogos- Amerika Syarikat berkata bahawa Rusia akan melanggar resolusi Pertubuhan Bangsa-Bangsa Bersatu (PBB) jika ia mencapai perjanjian senjata dengan Korea Utara, selepas pemimpin kedua-dua negara meminta kerjasama yang lebih erat.“Sebarang jenis kerjasama keselamatan atau perjanjian senjata antara Korea Utara dan Rusia pasti akan melanggar beberapa siri resolusi Majlis Keselamatan PBB (UNSC)," kata jurucakap Jabatan Negara AS, Vedant Patel, kepada pemberita.Patel menekankan bahawa Rusia bergantung kepada beberapa negara paling terpinggir di dunia, Korea Utara dan Iran, untuk menyokong perang pencerobohannya terhadap Ukraine."Maklumat kami menunjukkan bahawa Rusia sedang berusaha untuk meningkatkan kerjasama ketenteraan dengan DPRK," katanya, merujuk kepada negara itu menggunakan nama rasminya, Republik Demokratik Rakyat Korea (DPRK).Pada Selasa Presiden Rusia, Vladimir Putin dan pemimpin Korea Utara, Kim Jong Un; kedua-duanya bercakap mengenai hubungan lebih erat bersempena Hari Pembebasan Kebangsaan Korea Utara.Kenyataan itu susulan lawatan Menteri Pertahanan Rusia, Sergei Shoigu ke Pyongyang. Kedua-dua negara itu mahu menjalinkan kerjasama lebih erat termasuk dalam sektor pertahanan.Ia menjadikannya gabungan terbaru hubungan antara negara-negara bertentangan dengan Amerika Syarikat.Moscow dan Pyongyang semakin terasing dari barat dan dikenakan sekatan oleh AS, sejak Kremlin mengerahkan tentera ke Ukraine dan memulakan permusuhan atau perang berskala besar tahun lalu.- AFP


Tentera AS lari ke Korea Utara kerana penindasan, diskriminasi kaum

(Anggota tentera AS, Travis King/ REUTERS)

SEOUL, 16 Ogos - Korea Utara mendakwa bahawa tentera Amerika Syarikat, Travis King mahu berlindung di negara itu atau di negara lain kerana dianiaya, dilayan tanpa perikemanusiaan dan menjadi mangsa penindasan kaum dalam tentera AS.Media kerajaan negara itu berkata dalam kenyataan umum pertama Pyongyang mengenai kemasukan King dari Korea Selatan pada 18 Julai.King meluru ke Korea Utara semasa dalam lawatan bersama orang awam di Kawasan Keselamatan Bersama (JSA) di sempadan yang menjadi berkubu kuat antara kedua-dua Korea.Pegawai AS berkata mereka percaya King menyeberangi sempadan dengan sengaja, dan setakat ini menolak untuk mengklasifikasikannya sebagai tawanan perang.Penyiasat Korea Utara juga telah membuat kesimpulan bahawa King menyeberang secara sengaja dan tidak sah, dengan niat untuk tinggal di Utara atau di negara ketiga, kata agensi berita KCNA."Semasa penyiasatan, Travis King mengaku bahawa dia telah memutuskan untuk datang ke DPRK kerana dia dianiaya dengan tidak berperikemanusiaan dan berlaku diskriminasi kaum dalam Tentera AS."Beliau juga menyatakan kesediaannya untuk mencari perlindungan kerana dia kecewa dengan masyarakat Amerika yang tidak adil," kata agensi berita KCNA.

(Travis King (bertopi hitam) menyelinap menyertai pelancong ke Kawasan Keselamatan Bersama (JSA) di sempadan Korea Utara dan Korea Selatan di perkampungan keamanan Panmunjom, Korea Selatan/ REUTERS)

King, menyertai tentera AS pada Januari 2021, adalah Anggota Berkuda dengan Pasukan Bergilir Korea, yang menjadi sebahagian daripada komitmen keselamatan AS untuk Korea Selatan.Bagaimanapun, penempatan beliau di Korea Selatan diselubungi masalah undang-undang kerana tidak mengikut perintah dan terbabit dalam pergaduhan selepas mabuk.Berdasarkan semakan dokumen di mahkamah mendapati King menghadapi dua dakwaan tuduhan pergaduhan di Korea Selatan, dan mengaku bersalah atas satu pertuduhan termasuk memusnahkan harta awam kerana merosakkan kereta polis semasa beliau mengamuk dan mengeluarkan kata-kata kesat terhadap warga Korea.King sepatutnya menghadapi lebih banyak tindakan disiplin selepas dihantar pulang ke AS.King selesai menjalani tahanan tentera dan sedang dibawa oleh tentera AS ke lapangan terbang untuk kembali ke AS apabila beliau menghilangkan diri.King didapati meninggalkan lapangan terbang dan menyertai lawatan pelancong ke kawasan sempadan dan menyeberangi sempadan walaupun terdapat usaha oleh pengawal Korea Selatan dan AS untuk menghalangnya. - REUTERS


Taiwan, AS bekerjasama gagalkan penyeludupan ketum AS$1.1 bilion

TAIPEI, 16 Ogos- Taiwan dan Amerika Syarikat (AS) bekerjasama dalam menumpaskan kes penyeludupan dadah terbesar yang transit melalui Taiwan semasa dalam perjalanan ke AS, kata pegawai dalam sidang media pada Selasa.Kes itu terbongkar apabila Biro Siasatan Kementerian Kehakiman (MJIB) dan Pentadbiran Kastam dimaklumkan pada April bahawa kapal kontena yang berlepas dari Jakarta dengan sejumlah besar kratom atau ketum akan berhenti di Pelabuhan Kaohsiung sebelum menuju ke Los Angeles dan Miami.Pendakwaraya Yu Yen-chieh berkata satu daripada kontena yang diturunkan di Pelabuhan Kaohsiung untuk pemindahan kapal kali pertama dibuka dan diperiksa pada hujung minggu pada 4 April dan 1,080 karton ketum ditemui.

Pegawai kastam kemudiannya memutuskan untuk membuka enam lagi kontena dari Indonesia dan akhirnya menemui sejumlah 7,535 kotak ketum seberat hampir 180 tan metrik.Secara keseluruhan, dadah yang dirampas mempunyai nilai pasaran melebihi NT$36.3 bilion (US$1.187 bilion), kata Yu.Kratom, tumbuhan tropika yang mengandungi bahan kimia yang berfungsi seperti morfin dan sangat ketagihan, disenaraikan di Taiwan sebagainarkotik Kategori 3, menurut Pejabat Pendakwa Raya Daerah Kaohsiung.Individu yang ditangkap membuat, membawa atau menjual narkotik Kategori 3 dikenakan hukuman penjara sekurang-kurangnya tujuh tahun dan juga boleh didenda sehingga NT$10 juta (US$313,427). -BERNAMA-CNA


Letupan di San Cristobal, angka kematian meningkat kepada 10 orang

SAN CRISTOBAL, 16 Ogos- Sekurang-kurangnya 10 orang maut, manakala 11 lagi masih hilang selepas letupan kuat berlaku di premis perniagaan di Republik Dominican.Presiden Luis Abinader berkata letupan kuat pada Isnin itu menggegarkan kawasan komersial San Cristobal, kurang 30 kilometer dari ibu kota Santo Domingo.Insiden mencetuskan kebakaran yang masih menyala beberapa jam kemudian, dengan asap tebal jelas kehilangan. Beberapa buah kenderaan turut musnah dijilat api.Abinader yang melawat tapak kejadian turut menyampaikan ucapan takziah kepada ahli keluarga mereka yang terlibat."Kami akan melakukan yang terbaik membantu mereka yang terkesan...untuk menyiasat keadaan 11 lagi mangsa yang masih hilang. Terdapat kira-kira 37 orang telah dimasukkan ke hospital," katanya.Terdahulu, pihak berkuasa memberitahu seorang bayi berusia empat bulan adalah antara yang maut.

(Kira-kira 500 anggota bomba dan pegawai penyelamat dihantar ke lokasi kejadian, dengan khidmat anjing pengesan/Foto AFP)

Gambar mereka yang hilang turut tular di media sosial, manakala berpuluh-puluh lagi mencari ahli keluarga yang hilang di hospital berdekatan.Kira-kira 500 anggota bomba dan pegawai penyelamat dihantar ke lokasi kejadian, dengan khidmat anjing pengesan.Sementara itu, seorang saksi, Listin Diario memberitahu tingkap rumahnya bergegar kuat dan menyangka itu adalah gempa bumi.Media tempatan juga melaporkan sebahagian mereka yang cedera melecur sehingga 40 peratus pada badan.Punca letupan masih dalam siasatan.-AFP

Berita berkaitanLetupan di San Cristobal, tiga orang maut termasuk bayi


Baghdad catat suhu 50 darjah celcius, haiwan di zoo 'menderita' panas

BAGHDAD, 15 Ogos- Iraq yang mencatatkan suhu panas mencecah 50 darjah celsius di ibu negaranya selama dua hari sejak Ahad lalu itu telah menjejaskan haiwan di satu-satunya zoo di sini.Dalam usaha untuk menurunkan suhu, pihak zoo memasang pendingin udara di hadapan sangkar singa serta kolam air untuk beruang dan harimau.Bagaimanapun, ia menimbulkan halangan kerana negara itu tidak mampu menyediakan tenaga elektrik yang mencukupi, akibatnya mereka sering dibelenggu pemadaman elektrik yang hanya bertahan selama 10 jam sehari.Doktor haiwan di zoo itu, Wassim Sarih berkata, mereka telah kehilangan beruang, singa dan burung sejak beberapa tahun kebelakangan ini, sebahagian daripadanya disebabkan suhu yang meningkat akibat perubahan iklim.Kekurangan dana dan dihancurkan oleh pergolakan serta salah urus selama bertahun-tahun menyebabkan kemudahan usang di zoo itu semakin memburukkan keadaan bagi kira-kira 900 haiwannya, termasuk singa, burung eksotik, beruang dan monyet.Dalam keadaan sedemikian, Sarih berkata, "jangka hayat haiwan kami lebih pendek berbanding zoo lain"."Harimau Siberia di zoo itu hidup selama 17 atau 18 tahun, manakala rakan sejawatnya di zoo lain memberitahu haiwan sama mempunyai jangka hayat 20 hingga 25 tahun, haba membuat perbezaan ini," katanya.Sarih meramalkan zoo tersebut akan ditutup tidak lama lagi sekiranya tiada rancangan pengubahsuaian yang 'bercita-cita tinggi'.“Maka seluruh masyarakat akan menjadi rugi,” katanya.Beliau juga telah menghubungi pihak berkuasa, termasuk perbandaran Baghdad, yang bertanggungjawab terhadap zoo itu, tetapi masih belum menemui "sebarang 'telinga' yang mahu mendengar." Zoo Baghdad tidak pernah mengalami pengubahsuaian besar sejak 1970-an. -AFP


Kadar kesuburan rakyat China menurun

(China merancang untuk menambah dua juta bayi setiap tahun/Reuters)

HONG KONG, 15 Ogos- Kadar kesuburan bagi rakyat China dianggarkan turun kepada paras terendah 1.09 pada 2022, menurut akhbar Harian Perniagaan Nasional, hari ini.

Angka itu bakal 'membingungkan' kerajaan yang ketika ini sedang berusaha meningkatkan jumlah kelahiran bayi di negara tersebut yang juga terus menurun.Pusat Penelitian Kependudukan dan Pembangunan China, meletakkan negara itu pada tahap kesuburan terendah dalam kalangan negara yang mempunyai populasi lebih 100 juta penduduk.Kadar kesuburan China sudah pun antara yang terendah di dunia bersama Korea Selatan, Taiwan, Hong Kong dan Singapura.Bimbang dengan penurunan populasi pertama di China dalam tempoh enam dekad dan penduduk yang semakin menua, Beijing segera mencuba pelbagai langkah untuk meningkatkan kadar kelahiran termasuk insentif kewangan dan kemudahan penjagaan kanak-kanak yang lebih baik.Presiden Xi Jinping pada Mei lalu telah mempengerusikan mesyuarat untuk mengkaji topik tersebut.Beliau berkata, China akan memberi tumpuan kepada pendidikan, sains dan teknologi untuk meningkatkan kualiti penduduk serta berusaha untuk mengekalkan tahap 'kesuburan sederhana' untuk menyokong pertumbuhan ekonomi pada masa hadapan.Kos penjagaan kanak-kanak yang tinggi hingga memaksa golongan ibu untuk berhenti bekerja telah menyebabkan ramai wanita tidak mahu mempunyai anak atau anak yang ramai.Pihak berkuasa dalam beberapa bulan kebelakangan ini juga telah meningkatkan 'retorik' mengenai perkongsian kewajipan membesar anak juga tanggungjawab si bapa, namun cuti isteri bersalin bagi pekerja lelaki masih terhad di kebanyakan wilayah.Persatuan Perancang Keluarga Hong Kong memaklumkan, bilangan wanita tanpa anak di wilayah pentadbiran khas China meningkat lebih dua kali ganda daripada lima tahun lalu kepada 43.2% tahun lepas.Peratusan pasangan yang mempunyai satu atau dua anak turut jatuh, manakala purata bilangan anak bagi setiap wanita menurun daripada 1.3 pada 2017 kepada rekod rendah 0.9 tahun lepas, menurut tinjauan itu. -AFP


Putin zahir takziah kepada keluarga mangsa letupan stesen minyak

MOSCOW, 15 Ogos- Presiden Rusia, Vladimir Putin menzahirkan ucapan takziah kepada keluarga mangsa letupan stesen minyak di republik terpencil Kaukasus di Dagestan.

"Presiden Putin mengucapkan takziah paling tulus kepada keluarga dan rakan mangsa tragedi di Dagestan serta mendoakan pemulihan yang cepat kepada mangsa," menurut kenyataan Kremlin.

Kerajaan Dagestan pula mengisytiharkan hari ini sebagai hari berkabung.

Setakat ini, 35 orang terbunuh dan 80 lagi cedera dalam insiden yang berlaku sekitar pukul 10.00 malam malam.

Laporan awal mengatakan kebakaran berlaku semasa kerja-kerja penyelenggaraan kereta, diikuti bunyi dentuman kuat serta menghasilkan 'bola api' besar, sebelum api merebak ke kawasan seluas kira-kira 600 meter persegi.Seorang saksi dipetik akhbar harian Rusia, Izvestia berkata, kebakaran bermula di kawasan pakir kereta dan merebak ke stesen minyak."Selepas letupan, segala-galanya jatuh di atas kepala kami. Keadaan terus gelap. Kami tidak dapat melihat apa-apa lagi," kata saksi yang tidak dinamakan.Satu kes jenayah telah dibuka oleh Jawatankuasa Penyiasat untuk menentukan punca kejadian.Api berjaya dipadam dengan kekuatan seramai 260 anggota bomba. -AFP

Berita berkaitan:Stesen minyak meletup, 12 orang termasuk kanak-kanak maut


Cuaca buruk: Enam termasuk pelancong Australia ditemukan selamat di Sumatera

(Octavianto (depan) mengesahkan enam termasuk empat pelancong Australiaditemukan selamat/AFP)

JAKARTA, 15 Ogos- Enam individu termasuk empat pelancong warga Australia dan dua warga Indonesia yang dilaporkan hilang selepas bot mereka tidak dapat dikesan di perairan Sumatera akibat cuaca buruk, ditemukan selamat, hari ini.Sementara itu, usaha mencari dan menyelamat (SAR) seorang lagi warga Indonesia sedang giat dijalankan.Ahad lalu, bot yang dinaiki mereka dalam perjalanan ke pulau persendirian Pinang dari pulau Nias di Aceh Singkil gagal tiba, menyebabkan pihak berkuasa melancarkan SAR semalam.Ketua agensi mencari dan menyelamat tempatan, Octavianto berkata, kesemua mangsa yang selamat kini di pusat peranginan Pinang untuk rawatan lanjut."Bagi mangsa terakhir, pencarian sedang dijalankan oleh anggota penyelamat di sekitar perairan berhampiran Pulau Tuangku dan Pulau Palawak," katanya.Kemalangan laut kerap berlaku di negara kepulauan Asia Tenggara yang mempunyai sekitar 17,000 pulau, dengan penduduk serta pelancong bergantung kepada pengangkutan feri dan bot kecil untuk melakukan perjalanan walaupun standard keselamatannya rendah. -AFP


Disney tutup studio Lucasfilm di Singapura

('Darth Vader' pada majlis pembukaan kemudahan pengeluaran animasi baharu Lucasfilmdi Singapura 16 Januari 2014/AFP)

SINGAPURA, 15 Ogos- Studio kesan visual dan animasi, Lucasfilm di sini akan ditutup atas faktor ekonomi, kata firma induk Disney hari ini.Bagaimanapun, Disney tidak menyatakan jumlah pekerja yang bakal terjejas dengan penutupan tersebut.Lucasfilm ditubuhkan di Singapura pada tahun 2000-an oleh Industrial Light & Magic (ILM) yang diasaskan oleh pencipta Star Wars, George Lucas.

"Dalam beberapa bulan akan datang, ILM akan mengabungkan jejak globalnya dan menutup studio Singapura kerana faktor ekonomi yang menjejaskan industri," kata Disney dalam satu kenyataan.Penguasa Pembangunan Infokom Media (IMDA) dan Lembaga Kemajuan Ekonomi (EDB) dalam kenyataan bersama pula memaklumkan, keputusan Lucasfilm untuk menghentikan operasi di Singapura adalah sebagai tindak balas kepada perubahan dalam industri dan keadaan perniagaan."Industri media global berdepan gangguan daripada kemajuan teknologi yang pesat, manakala studio menghadapi cabaran berkaitan bakat dan keuntungan," katanya.

Studio Singapura terbabit dalam produksi Hollywood berprofil tinggi termasuk filem 'Iron Man', 'The Avengers'dan Star Wars', menurut laman web EDB.Februari lalu, Disney 'memotong' 7,000 pekerjaan di seluruh dunia sebagai sebahagian daripada penyusunan semula apabila perniagaan televisyen tradisionalnya semakin terjejas dan berdepan persaingan sengit serta bilangan pelanggan yang semakin berkurangan untuk perkhidmatan penstriman, Disney+. -AFP

(Patung Yoda di pejabat bangunan Sandcrawler Lucasfilm di Singapura/Reuters)


Letupan di San Cristobal, tiga orang maut termasuk bayi

SAN CRISTOBAL, 15 Ogos- Sekurang-kurangnya tiga orang maut manakala berpuluh-puluh lagi cedera selepas berlaku letupan di sebuah premis makanan di San Cristobal.Menurut Datuk Bandar San Cristobal, Jose Montas, mangsa yang maut termasuk seorang bayi berusia empat bulan serta dua orang dewasa."Perkhidmatan kesihatan negara berkata dua mangsa dewasa, melecur 90 peratus pada badan mereka telah meninggal dunia."Seorang lagi mangsa iaitu seorang bayi meninggal dunia akibat kecederaan parah."Seramai 33 orang cedera dalam letupan di premis perniagaan berhampiran ibu negara Republik Dominican."Punca kejadian masih dalam siasatan," katanya menerusi kenyataan. - REUTERS


Taufan Lan: Hampir 800 penerbangan dibatalkan

OSAKA, 15 Ogos- Hampir 800 penerbangan dibatalkan dan berpuluh-puluh ribu kediaman terputus bekalan elektrik selepas barat Jepun dilanda Taufan Lan.Agensi Cuaca Jepun berkata pihaknya telah mengeluarkan amaran banjir dan tanah runtuh."Taufan Lan mendarat di hujung selatan wilayah Wakayama, kira-kira 400 kilometer barat daya Tokyo. "Lan mengekori rapat Taufan Khanun yang melanda Jepun semasa musim perayaan Obon, membawa hujan lebat dan angin kencang," katanya menerusi kenyataan.Tambahnya, Taufan Lan membawa angin kencang sehingga 150 kilometer sejam (kph) dan bergerak ke barat laut merentasi bahagian barat pulau utama Honshu pada kira-kira 15 kph. Ia dijangka menuju ke Laut Jepun esok dan terus ke utara di sepanjang lautSementara itu, menurut utiliti serantau, gangguan bekalan elektrik melanda hampir 90,000 isi rumah di tengah Jepun dan barat Jepun.Keadaan tersebut turut menyebabkan penutupan jalan dan perkhidmatan kereta api digantung serta merta. - REUTERS


Tentera Israel bunuh dua lelaki Palestin termasuk kanak-kanak

(Tentera Israel merobohkan kediaman rakyat Palestin di Tebing Barat pada 8 Ogos lalu/AFP)

RAMALLAH, 15 Ogos- Dua orang lelaki Palestin termasuk seorang kanak-kanak meninggal dunia dibunuh tentera Israel di Tebing Barat dekat kawasan Jericho, hari ini.

Kementerian Kesihatan Palestin mengesahkan Qusay Omar Suleiman al-Walaji, 16, dan Mohammed Ribhi Njoom, 25, ditembak di dada oleh tentera Israel pada waktu subuh tadi.

Tentera Israel pula mendakwa ketika serbuan, kononnya mangsa telah melepaskan tembakan.

Ia merupakan serbuan maut pertama dilakukan Israel sejak 1 Mei lalu di kawasan itu, sebuah bandar purba di Lembah Jordan yang terletak berhampiran Laut Mati.Kematian kedua-dua mereka menjadikan sejumlah 216 rakyat Palestin dibunuh setakat tahun ini.

Tebing Barat didiami kira-kira tiga juta rakyat Palestin dan sekitar 490,000 penjajah Israel yang tinggal di penempatan dianggap haram di bawah undang-undang antarabangsa. -AFP

(Mahmoud Jarad, antara rakyat Palestin yang menjadi korban keganasan tentera Israeldi Tebing Barat tahun ini/AFP)


Lawat Kuil Yasukuni peringati 75 tahun sejak berakhir Perang Dunia Kedua

TOKYO, 15 Ogos - Rakyat Jepun serta beberapa pemimpin melawat Kuil Yasukuni, di sini sebagai memperingati ulang tahun ke-78 penyerahan Jepun dan berakhirnya Perang Dunia Kedua.Bermula awal pagi, orang ramai berkumpul di Kuil Yasukuni untuk melakukan ritual dan berdoa. Sekumpulan ahli kabinet turut melawat Yasukuni untuk memberi penghormatan.Beberapa aktivis dilihat membawa sepanduk, manakala yang lain berpakaian seragam tentera era Perang Dunia Kedua.Kuil itu menjadi tempat untuk memberi penghormatan kepada mangsa perang di Jepun. REUTERS


Ribuan berarak di Bosnia, protes pembunuhan wanita disiar di media sosial

(Ribuan penduduk Bosnia berarak di Sarajevo membantah keganasan terhadap wanita selepas seorang lelaki menyiarkan tindakan membunuh pasangannya secara langsung di Instagram i/ AFP)

SARAJEVO, 15 Ogos- Ribuan penduduk berarak di Sarajevo dan bandar lain di Bosnia semalam, beberapa hari selepas seorang wanita dibunuh oleh pasangannya yang menyiarkan pembunuhan itu secara langsung di media sosial.Dia turut membunuh dua lelaki lain dan dirinya sendiri.Suspek berusia 35 tahun itu menyiarkan pembunuhan berkenaan secara langsung di Instagram dan tindakan tersebut telah mengejutkan negara Balkan itu."Kami menuntut tindakan femisid (pembunuhan wanita) diisytiharkan sebagai jenayah berasingan," kata Datuk Bandar Sarajevo, Benjamina Karic, kepada orang ramai.Bercakap bagi pihak penunjuk perasaan, Karic menggesa hukuman lebih keras terhadap jenayah femisid dan keganasan rumah tangga, selain mewujudkan lebih banyak rumah perlindungan untuk wanita yang menjadi mangsa keganasan.Pada masa sama, beliau menggalakkan lebih ramai mangsa keganasan seumpamanya tampil membuat laporan kepada pihak berkuasa."Ini adalah detik terakhir untuk melaksanakan langkah sewajarnya. Semua pihak yang memiliki kuasa dan bertolak ansur dengan keadaan ini dianggap bersubahat dengan keganasan ini," katanya.Penunjuk perasaan berhimpun sambil membawa sepanduk tertulis 'Hentikan femisid', 'Katakan tidak pada keganasan' dan 'Berdiam diri adalah bersubahat'.Penunjuk perasaan turut berhimpun di jalan raya sekitar bandar Gradacac selepas menghadiri pengebumian mangsa, selain di bandar Mostar dan Zenica.

Jumaat lalu, ahli bina badan profesional yang juga pelatih kecergasan, Nermin Sulejmanovic, 35, membunuh pasangannya, Nizama Hecimovic, 37, menggunakan pistol selepas memukulnya, sambil menyiarkan perlakuan jenayah itu di Instagram.Sebelum itu, Sulejmanovic memaksa mangsa dan anak mereka yang berusia sembilan bulan untuk meninggalkan kediaman sepupu Hecimovic, lokasi wanita itu bersembunyi selepas melarikan diri akibat dipukul beberapa hari sebelumnya.Menurut laporan media tempatan, siaran pembunuhan itu disaksikan secara langsung oleh ribuan orang, termasuk ada antaranya yang menggalakkan suspek untuk terus bertindak ganas.Selepas membunuh pasangannya, Sulejmanovic membunuh dua lagi individu iaitu seorang lelaki dan anaknya serta mencederakan tiga yang lain iaitu seorang wanita dan dua lelaki, termasuk seorang anggota polis.Beberapa badan bukan kerajaan (NGO) tempatan memaklumkan, kira-kira 20 wanita dibunuh pasangan mereka di Bosnia dalam tempoh dua tahun lalu.Negara yang mempunyai 3.5 juta penduduk itu merekodkan 48 peratus wanita menjadi mangsa keganasan lelaki selepas berusia 15 tahun, berdasarkan kajian OSCE pada 2018. - AFP


Kebakaran hutan, 3,000 orang dipindahkan di Pyrenees-Orientale

ARGELÈS-SUR-MER, 15 Ogos- Kebakaran hutan menyebabkan sekurang-kurangnya 3,000 orang dipindahkan dari sebuah tapak perkhemahan di Pyrenees-Orientales, berhampiran sempadan Sepanyol.Jurucakap bomba Pyrenees-Orientales berkata Kampung Saint-Andre, Sorede dan bandar Argeles berisiko terbakar."Kebakaran telah merebak lebih kurang 500 hektar di wilayah Pyrenees-Orientales."Kira-kira 550 anggota bomba telah dikerahkan bersama beberapa pesawat untuk mengawal kebakaran terbabit."Jumlah penduduk yang dipindahkan dijangka meningkat," katanya menerusi kenyataan.Cuaca kering disebabkan kemarau berpanjangan menyebabkan kebakaran itu berlaku di Pyrenees-Orientales. - AFP


Polis temukan 13 mayat di Veracruz, Mexico

MEXICO, 15 Ogos - Sekurang-kurangya 13 mayat ditemukan dalam keadaan berbungkus dalam peti sejuk di beberapa bangunan di Veracruz, dis sini, kata pihak berkuasa tempatan pada Isnin.Enam suspek telah ditahan berhubung jenayah ngeri itu.Ujian lapangan dan makmal sedang dijalankan untuk menentukan bilangan individu terlibat dan indentiti mereka, kata peguam negara Veracruz, Veronica Hernandez.Veracruz merupakan daerah yang kaya dengan minyak di sepanjang pantai Teluk Mexico yang sekikan lama menjadi hab pemerdagangan manusia, pengedaran dadah serta aktiviti jenayah lain.Lebih 400 orang terbunuh di Veracruz pada separuh pertama tahun ini, menurut data kerajaan. - REUTERS


Taufan Lan melanda Jepun

JEPUN, 15 Ogos- Taufan Lan yang menyeberangi kepulauan Honshu di wilayah Wakayama, Jepun telah menyebabkan ribut kuat dan hujan lebat, hari ini.Menurut Agensi Meteorologi Jepun, ia membawa angin berkelajuan sehingga 198 kilometer sejam."Orang ramai diminta berwaspada dengan kawasan sekeliling kerana taufan itu berisiko menyebabkan tanah runtuh," katanya menerusi kenyataan.Taufan Lan mendorong pembatalan beratus-ratus penerbangan dan kereta api termasuk perkhidmatan kereta api laju Shinkansen.Terdahulu, pihak berkuasa Jepun mengeluarkan arahan kepada penduduk negara itu agar bersiap sedia menghadapi bencana alam yang bakal melanda dalam tempoh terdekat.Stesen penyiar tempatan turut memberi pesanan kepada penonton agar menukar pelan perjalanan semasa yang dirancang. - AFP


Pelayaran Darwin200 dengan sekunar Belanda berusia 105 tahun

ENGLAND, 15 Ogos - 200 tahun selepas pelayaran Charles Darwin ke seluruh dunia, ahli alam sekitar merancang untuk mengikuti jejaknya, dengan melakukan perjalanan dua tahun merentasi empat benua bagi mengkaji hidupan liar endemik dan meningkatkan usaha pemuliharaan.Kumpulan itu yang digelar Darwin200, memulakan pelayaran hari ini dengan menaiki sekunar Belanda berusia 105 tahun.Ekspedisi Darwin200 akan berlabuh di 32 pelabuhan, termasuk semua pelabuhan utama yang dilawati oleh Darwin, disamping mendokumentasikan plastik lautan dan kesihatan terumbu karang, menjalankan tinjauan burung laut dan ikan paus serta menjalankan penyelidikan baharu, kata penganjur.Pengasas Darwin200, Stewart McPherson berkata penyelidiknya akan mengkaji kesan perubahan iklim terhadap terumbu karang dan habitat hidupan liar yang semakin berkurang.Termsuk menanam beribu-ribu pokok untuk membantu mengurangkan masalah seperti penggurunan tanah. - REUTERS


26 tentera Nigeria terkorban, helikopter penyelamat terhempas

KANO, 15 Ogos- Sekurang-kurangnya 26 anggota pasukan keselamatan Nigeria terbunuh dan lapan lagi cedera dalam serang hendap oleh suspek bersenjata di Nigeria Ahad lalu, menurut sumber tentera.Selain itu, seorang jurucakap tentera udara memaklumkan helikopter dikerah menyelamatkan mereka yang cedera pada pagi Isnin di lokasi pertempuran antara pasukan tentera dengan kumpulan penjenayah, terhempas kerana diserang.Bagaimanapun pihak tentera tidak memperincikan sama ada anak kapal dan penumpang selamat."Kami kehilangan 23 askar, termasuk tiga pegawai dan tiga anggota JTF Awam (penjenayah) terkorban dalam pertempuran itu, manakala lapan anggota tentera cedera," kata sumber pertama susulan pertempuran sengit di lebuh raya Zungeru-Tegina.Sumber tentera kedua turut mengesahkan angka sama dan memberitahu penjenayah itu turut merekodkan angka korban yang tinggi.

(Foto Fail: Kelihatan askar menaiki trak di Nigeria/ REUTERS)

Pada masa sama, beliau berkata komunikasi dengan helikopter tentera udara yang dikerah ke lokasi terputus ketika ia membawa 11 mayat serta tujuh anggota yang cedera.Helikopter itu dipercayai terhempas akibat ditembak penjenayah.Jurucakap tentera udara, Edward Gabkwet, mengesahkan bahawa helikopter Mi-171 itu terhempas ketika misi menyelamat sejurus berlepas dari Zungeru."Helikopter itu berlepas dari Sekolah Rendah Zungeru menuju ke Kaduna, namun kemudian ditemui terhempas berhampiran Kampung Chukuba di Kawasan Kerajaan Tempatan Shiroro di Niger," katanya dalam satu kenyataan.Gabkwet berkata  usaha menyelamat individu yang berada dalam helikopter itu sedang dijalankan dan siasatan awal dibuka bagi mengenal pasti punca nahas. - AFP


Lebih 50 orang terbunuh di Himalaya akibat tanah runtuh

INDIA, 15 Ogos - Lebih 50 orang terkorban dalam kejadian tanah runtuh, akibat hujan lebat di Himalaya, India.Angka kematian dijangka meningkat apabila lebih 20 masih terperangkap atau hilang, kata pegawai pada Isnin.Hujan lebat luar biasa dan glasier mencair menyebabkan banjir kilat hingga ke pergunungan India dan negara jiran Pakistan dan Nepal sejak beberapa tahun lalu.Jabatan Meteorologi India mengeluarkan "amaran merah" bagi Himachal, Uttarakhand pada Isnin dan meramalkan intensiti hujan akan berkurangan mulai Selasa dan seterusnya.Sebahagian daripada Himachal dan Uttarakhand menerima hujan sebanyak 273 mm (10.75 inci) dan 419 mm (16.54 inci) dalam tempoh 24 jam hingga 8:30 pagi IST (3 pagi GMT) pada Isnin, kata pejabat cuaca.Pihak berkuasa negeri Uttarakhand mengumumkan bahawa laluan Char Dham akan ditutup hingga Selasa berikutan tanah runtuh. - REUTERS


Memperingati tragedi pengeboman Omagh 1998

UNITED KINGDOM, 15 Ogos - 25 tahun tragedi pengeboman di Omagh, Ireland Utara merupakan serangan terburuk dalam keganasan yang dikenali sebagai 'The Troubles.'Kerajaan Britain berkata pada Februari, siasatan akan dijalankan ke atas serangan itu yang mengakibatkab 29 orang terbunuh, hanya beberapa bulan selepas Perjanjian Good Friday dilaksanakan.Seorang wanita hamil antara yang maut, serta enam remaja, enam kanak-kanak dan dua pelancong Sepanyol. 200 lagi cedera.Tentera Republikan Ireland Sebenar (Real IRA), sebuah kumpulan separa tentera republik Ireland , mengaku bertanggungjawab dan kemudian meminta maaf.Pihaknya memaklumkan serangan itu tidak bertujuan untuk menyasarkan orang awam.Kerajaan British berkata siasatan itu tertumpu kepada menentukan sama ada pengeboman itu boleh dicegah.Pada 2021, Mahkamah Tinggi Britain mencadangkan siasatan perlu dilakukan untuk membuat kesimpulan jika keselamatan gagal bertindak atas risikan untuk mencegah serangan itu. - REUTERS


Stesen minyak meletup, 12 orang termasuk kanak-kanak maut

MAKHACHKALA, 15 Ogos- Sekurang-kurangnya 12 orang termasuk kanak-kanak terkorban di wilayah selatan Rusia di Dagestan selepas sebuah stesen minyak meletup.Menurut Gabenor wilayah Dagestan, Sergey Melikov, insiden tersebut turut menyebabkan lebih 50 orang cedera."Kebakaran bermula di sebuah kedai membaiki kereta di ibu kota Dagestani, Makhachkala dan menyebabkan letupan merebak ke stesen minyak berhampiran."Kesemua mangsa terlibat dihantar ke Pusat Perubatan Bencana Dages untuk rawatan lanjut," katanya menerusi Telegram.Sementara itu, pihak berkuasa tempatan berkata insiden berlaku di kawasan seluas 500 meter persegi.Video dimuat naik di media sosial menunjukkan api besar dan beberapa letusan berlaku dalam insiden berkenaan. - REUTERS


Kesatuan Afrika bincang krisis Niger

NAIROBI, 14 Ogos- Kesatuan Afrika (AU) hari ini mengadakan mesyuarat mengenai krisis di Niger berikutan rampasan kuasa pada 26 Julai yang menggulingkan Presiden Mohamed Bazoum."Majlis Keamanan & Keselamatan AU bermesyuarat untuk menerima maklumat terkini mengenai situasi di Niger dan usaha menanganinya," kata badan pan-Afrika itu dalam satu catatan di laman X, yang dahulunya dikenali sebagai Twitter.Pertemuan berlangsung di ibu pejabat AU di ibu negara Habsyah, Addis Ababa, katanya.Mereka yang hadir termasuk ketua Suruhanjaya AU, Moussa Faki Mahamat serta wakil dari Niger dan blok Afrika Barat, ECOWAS.Minggu lalu, Faki menyatakan kebimbangan mendalam tentang penahanan Bazoum, khususnya layanan buruk pemimpin rampasan kuasa yang disifatkan tidak boleh diterima.Semalam, rejim tentera Niger berikrar untuk mendakwa Bazoum yang dipilih secara demokratik kerana "pengkhianatan tinggi" dan menyelar ECOWAS kerana mengenakan sekatan ke atas negara itu.Bazoum, 63, dan keluarganya telah ditahan di kediaman rasmi presiden di Niamey sejak rampasan kuasa. -AFP

(Kesatuan Afrika bincang krisis Niger/Fail AFP)


Senator Kakar, perdana menteri sementara Pakistan

(Kakar mengangkat sumpah di hadapapan Presiden Arif Alvi pada Hari Kemerdekaan Pakistan dalam satu majlis yang disiarkan secara langsung di TV/AFP)

ISLAMABAD, 14 Ogos- Senator yang kurang dikenali, Anwaar-ul-Haq Kakar hari ini mengangkat sumpah sebagai perdana menteri sementara Pakistan untuk memantu pilihan raya yang dijadualkan dalam beberapa bulan.Kakar, 52, mengambil alih sebuah negara yang dilanda ketidakstabilan politik dan ekonomi selama berbulan-bulan, dengan perdana menteri yang disingkir Imran Khan - ahli politik paling popular di Pakistan, dipenjarakan dan hilang kelayakan bertanding dalam pilihan raya selama lima tahun.Kakar mengangkat sumpah di hadapapan Presiden Arif Alvi pada Hari Kemerdekaan Pakistan dalam satu majlis yang disiarkan secara langsung di TV, setelah melepaskan statusnya sebagai senator semalam.Tugas pertama beliau ialah memilih kabinet untuk mentadbir negara ketika ia menuju tempoh pilihan raya yang boleh berlangsung selama berbulan-bulan.Parlimen secara rasmi dibubarkan minggu lalu dan mengikut perlembagaan, pilihan raya perlu diadakan dalam tempoh 90 hari.Namun berdasarkan data daripada bancian terbaharu yang diterbitkan awal bulan ini, Suruhanjaya Pilihan Raya memerlukan masa untuk melengkapkan persempadanan semula kawasan pilihan raya."Saya melepaskan tanggungjawab berat selepas 16 bulan, Kami datang mengikut perlembagaan dan keluar mengikut arahan perlembagaan," kata Perdana Menteri Shehbaz Sharif dalam ucapan perpisahan semalam."Saya yakin dengan keupayaan perdana menteri sementara untuk menjalankan pilihan raya yang bebas dan adil," tambahnya.Pakistan berada dalam kegawatan politik sejak Imran Khan dipecat sebagai perdana menteri melalui undi tidak percaya pada April 2022, seterusnya dipenjarakan selama tiga tahun kerana rasuah pada hujung minggu lalu. -AFP

(Anwaar-ul-Haq Kakar mengangkat sumpah sebagai perdana menteri sementara oleh Presiden Arif Alvi pada hari kemerdekaan Pakistan/AFP)


PARIS, 14 Ogos- Polis melancarkan siasatan berhubung ancaman bom palsu di Menara Eiffel hujung minggu lalu yang memaksa monumen itu dikosongkan dua kali pada hari yang sama, kata pendakwa raya pada Isnin.Menara mercu tanda Paris itu dikosongkan daripada pengunjung setelah menjadi sasaran ancaman bom palsu pada hari Sabtu.Ancaman dibuat secara dalam talian melalui hantaran di laman seb permainan jeuxvideo.com dan di moncommissariat.fr, platform hubungan dalam talian bagi polis dan orang awam."Siasatan merangkumi kesalahan yang dikategorikan sebagai ancaman nyawa dan dakwaan palsu bahawa insiden letupan berbahaya telah berlaku atau akan berlaku," menurut pejabat pendakwa raya.Pertuduhan membawa hukuman penjara sehingga dua tahun bagi mereka yang disabitkan kesalahan.Menara Eiffel, magnet pelancong utama ibu kota Perancis, menarik 5.8 juta pengunjung tahun lalu. -AFP

(Polis Perancis siasat ancaman bom palsu di Menara Eiffel/AFP)


Ruble merosot melepasi 100 berbanding dolar

MOSCOW, 14 Ogos- Mata wang ruble Rusia susut melepasi 100 berbanding dolar Amerika, paras terendah sejak 23 Mac 2022, beberapa minggu selepas Moscow melancarkan permusuhan berskala penuh di Ukraine.Ruble kehilangan kira-kira 30% daripada nilainya berbanding dolar sejak awal tahun, kerana negara itu mengimport lebih banyak dan mengeksport kurang.Data dari Bursa Moscow menunjukkan ruble didagangkan pada 101.01 kepada dolar pada 11:33 pagi (0833 GMT), manakala berbanding euro ia jatuh ke paras terendah hampir 17 bulan pada 110.73."Ruble boleh merosot lagi kepada 115-120 setiap dolar," penganalisis Broker Alor Alexei Antonov memberi amaran dalam nota yang diterbitkan oleh firma kewangan pada hari Isnin."Untuk kemerosotan ruble berakhir," kata Antonov, "kita perlu menunggu pengurangan import atau langkah tegas oleh pihak berkuasa monetari."Bank pusat Rusia telah menaikkan kadar faedah utamanya kepada 8.5% pada bulan Julai, dan minggu lalu mengetepikan peraturan belanjawannya dalam usaha menstabilkan mata wang.Penurunan ruble mencetuskan kebimbangan taraf hidup rakyat Rusia boleh terjejas, apabila inflasi meningkat. -AFP

(Wang kertas 100 rubel Rusia yang baru yang cetak di kilang percetakan Goznak di Moscow, Rusia 6 Julai 2022 Agensi Berita Moscow/ REUTERS)


25 orang hilang, tanah runtuh di lombong jed Myanmar

YANGON, 14 Ogos –Sekurang-kurangnya 25 orang dilaporkan hilang dalam kejadian tanah runtuh di lombong jed haram di wilayah pedalaman Myanmar.

Menurut pasukan penyelamat, kejadian berlaku pada Ahad di kawasan utara Kachin, berhampiran lokasi ratusan pelombong tertimbus dalam tragedi 2020 – berlaku beberapa hari selepas sebahagian besar kawasan Myanmar dilanda banjir susulan hujan lebat.

Industri perlombongan jed yang amat menguntungkan itu kebanyakannya tidak dikawal, menyebabkan pekerja asing sering terdedah kepada ancaman keselamatan dan kehilangan nyawa.

“Kira-kira 25 orang pelombong hilang. Kami masih belum mendapat senarai lengkap memandangkan akses amat terhad,” kata salah seorang penyelamat yang tidak mahu namanya disiarkan.

Dia turut mempersoal bagaimana timbunan tanah sebesar kira-kira 150-180 meter (500-600 kaki) yang ditinggalkan pelombong menjadi longgar akibat hujan lebat.

Namun jelasnya, operasi mencari dan menyelamat masih diteruskan, tetapi sudah ada pelombong kembali dengan harapan akan menemukan jed.

Katanya, setakat petang Isnin, pasukan mencari dan menyelamat belum menemukan mayat atau jasad pelombong.

Seorang lagi anggota penyelamat berkata operasi menyelamat masih diteuskan meski bimbang akan berlaku kejadian tanah runtuh kali ke-2

“Ia tidak selamat untuk petugas keselamatan, kata individu tersebut yang pernah bersama kumpulan penyelamat, Myanmar Rescue dan meminta namanya tidak didedahkan.

Tambah anggota penyelamat itu, operasi lombong telah ditangguhkan ketika musim hujan, dan mereka yang terperangkap dalam kejadian itu dipercayai penduduk tempatan yang ingin menjadi kaya dengan melombong jed.

Puluhan orang dilaporkan terbunuh setiap tahun kerana bekerja dalam industri perlombongan jed yang tidak dikawal sebaiknya oleh pihak berkuasa, namun menjanjikan kekayaan.

Kebanyakan mereka adalah pekerja asing yang dibayar gaji rendah, demi memenuhi pasaran Jed untuk dijadikan batu permata bernilai tinggi di negara jiran, China. –AFP

(Lokasi lombong Jed di Utara Myanmar/Foto AFP)


Gunung berapi Etna meletus, Lapangan Terbang Catania ditutup

ROM, 14 Ogos- Lapangan terbang Catania telah menghentikan semua penerbangan susulan berlaku letusan baharu di Gunung berapi Etna dekat Sicily yang merupakan destinasi pelancongan popular Itali.

"Kerana letusan di Etna... semua pelepasan dan ketibaan dibatalkan sehingga pukul 1.00 tengah hari waktu tempatan," menurut pihak lapangan terbang menerusi X, sebelum ini dikenali sebagai Twitter.

Sementara itu, Agensi Perlindungan Awam Kebangsaan Itali memaklumkan Etna kini diletakkan pada fasa 'berjaga-jaga' iaitu peralihan dari tahap F0 kepada F1.

"Peningkatan tahap menandakan kemungkinan besar akan berlaku 'semburan' lava dalam waktu terdekat," jelasnya dalam kenyataan.

Etna adalah gunung berapi aktif tertinggi di Eropah berukuran 3,324 meter dan telah meletus dengan kerap dalam tempoh 500,000 tahun yang lalu.

21 Mei lalu, Lapangan Terbang Catania juga ditutup akibat perkara sama.

Kira-kira 10 juta penumpang dicatatkan tahun lalu, transit melalui lapangan terbang tersebut yang menyediakan perkhidmatan di bahagian timur Sicily. -AFP


Puting beliung, hujan batu ragut dua nyawa di China

YANCHENG, 14 Ogos- Puting beliung dan hujan batu mengorbankan sekurang-kurangnya dua orang dan mencederakan 15 lagi di wilayah Jiangsu, China.Penyiar media kerajaan, China Central Television (CCTV) memaklumkan, ribut melanda kawasan itu berhampiran sini pada petang semalam.Banyak harta benda rosak terutama bumbung kediaman penduduk.Cuaca ekstrem kerap berlaku di China sejak beberapa tahun kebelakangan ini, berikutan musim panas tidak menentu yang telah membawa hujan lebat, sekali gus banjir di negara berkenaan. -Reuters


Pesawat terhempas di pakir pangsapuri di Michigan

MICHIGAN, 14 Ogos- Sebuah pesawat terhempas ketika melakukan pertunjukan udara di sini, Amerika Syarikat, semalam.Pesawat itu terhempas di kawasan pakir di sebuah pangsapuri di bandar Van Buren Township.Pihak berkuasa tempatan berkata, juruterbang dan penumpang terselamat selepas sempat keluar daripada pesawat dengan payung terjun.Mangsa yang cedera ringan dirawat di hospital berhampiran, menurut media tempatan.Punca kejadian tidak dinyatakan. -Reuters

(Juruterbang dan penumpang sempat keluar daripada pesawat sebelum terhempas/FB Sherlyn Johnson)


Kim Jong Un berang berhubung kerosakan ribut

(Pemimpin Korea Utara, Kim Jong Un (tengah) melawat kawasan yang dilanda ribut dan memarahi pegawai tempatan berhubung kerosakan itu/ AFP)

SEOUL, 14 Ogos- Pemimpin Korea Utara, Kim Jong-un menempelak pegawai “tidak bertanggungjawab” kerana gagal menghalang kerosakan akibat ribut tropika yang melanda semenanjung Korea minggu lalu, kata media kerajaan hari ini.Ribut Tropika Khanun, yang membadai Jepun mengambil laluan berliku ke arah semenanjung Korea dan bergerak merentasi Korea Utara pada awal Jumaat, lalu membawa hujan lebat ke selatan.Bencana alam cenderung memberi kesan yang lebih besar kepada utara yang terpencil dan miskin disebabkan infrastrukturnya yang lemah, manakala penebangan hutan menyebabkannya terdedah kepada banjir.Kim yang melawat tanah ladang yang ditenggelami air di Daerah Anbyon di timur negara itu berkata wilayah itu mengalami lebih banyak kerosakan berbanding kawasan lain.Katanya ia disebabkan " sikap kerja yang tidak sistematik dan tidak bertanggungjawab" , lapor Agensi Berita Pusat Korea (KCNA).“Pegawai wilayah itu tidak sensitif dan tidak mengambil langkah siapsiaga dan akibatnya wilayah itu mengalami banyak kerosakan berbanding wilayah lain," kata Kim.Ketika ribut menghampiri Semenanjung Utara , kempen dinamik dilaksanakan untuk menghadapi iklim tidak normal yang membawa bencana dan meminta langkah-langkah untuk meminimumkan kerosakan kepada pengeluaran ekonomi negara.Di bahagian Utara secara berkala dilanda kebuluran, dengan ratusan ribu orang mati dengan anggaran berjuta-juta pada pertengahan 1990-an.Negara itu mengadakan mesyuarat parti peringkat tertinggi pada Februari untuk menangani masalah kekurangan makanan dan pertanian secara khusus. - AFP


Kes tikam penyokong Greece, 105 suspek ditahan

(Suspek meninggalkan Ibu Pejabat Polis Athens di Athens, Greece/AFP)

ATHENS, 14 Ogos- Seramai 35 orang lagi ditahan untuk siasatan berhubung kematian seorang penyokong bola sepak kelab AEK Athens yang ditikam sebelum perlawanan Liga Juara-Juara, di Greece.Ia menjadikan keseluruhan tangkapan suspek yang ditahan ketika ini adalah 105 orang, menurut pendakwa raya negara itu.Seramai 102 daripadanya adalah warga Croatia yang didakwa penyokong Ultras Dinamo Zagreb digelar "Bad Blue Boys" (BBB).Mereka dilaporkan tiba di sini sehari sebelum perlawanan antara kelab Dinamo Zagreb dan AEK Athens yang dijadualkan berlangsung pada Selasa lalu.Sementara itu, tiga lagi suspek adalah dua orang tempatan dan seorang warga Albania, manakala seorang lagi warga tempatan sedang diburu polis.Kesemua suspek bagaimanapun menafikan terlibat dengan kematian Michalis Katsouris, 29, yang ditikam dalam pergaduhan besar-besaran di jalanan di sini pada Isnin lalu.Berikutan kematiannya, Kesatuan Bola Sepak Eropah (UEFA) menangguhkan kelayakan pusingan ketiga antara kedua-dua pasukan itu sehingga 19 Ogos depan.Selain tuduhan bunuh, suspek juga berdepan pertuduhan terlibat organisasi jenayah dan pemilikan senjata api secara haram. -AFP

(Seorang penyokong yang cedera meninggalkan Ibu Pejabat Polis Athensdi Athens, Greece/AFP)


Tentera Kanada dikerah bantu padam kebakaran hutan

OTTAWA, 14 Ogos- Tentera Kanada dikerah ke utara negara itu untuk membantu memadam kebakaran hutan ketika penduduk di beberapa komuniti terpencil melarikan diri daripada api.Negara itu ketika ini sedang bersiap sedia berdepan gelombang haba yang dijangka akan menyemarakkan lagi kebakaran tersebut."Kami berdiri bersama penduduk Wilayah Barat Laut ketika mereka menangani kebakaran hutan yang serius," kata Menteri Pertahanan, Bill Blair pada X, sebelum ini dikenali sebagai Twitter.Tentera Kanada telah menghantar ratusan anggota ke empat wilayah lain dalam beberapa bulan kebelakangan ini bagi membantu memerangi kebakaran hutan bersama hampir 11,000 anggota bomba termasuk 5,000 bomba dari negara lain.

Beberapa komuniti di Wilayah Barat Laut telah diarahkan berpindah termasuk 2,500 penduduk di Fort Smith ketika 233 kebakaran hutan melanda lebih 2.1 juta hektar hutan boreal.

Environment Canada memberi amaran bahawa suhu di Vancouver dan bahagian lain di British Columbia akan meningkat sehingga Rabu ini dengan kawasan berkenaan sedang berdepan 390 kebakaran hutan.

Empat orang telah mati dalam kebakaran hutan di negara itu bagi tahun ini. -AFP


Seorang maut, lapan cedera dalam serangan masjid Syiah di Iran

(Tembakan di sebuah masjid Syiah di selatan Iran membunuh sekurang-kurangnya seorang dan mencederakan lapan yang lain /AFP)

TEHRAN, 14 Ogos - Seorang maut dan lapan lagi cedera dalam insiden tembakan di sebuah masjid Syiah di selatan Iran.Serangan itu berlaku kurang setahun selepas serangan serupa di tapak suci yang sama iaitu di makam Shah Cheragh di ibu kota wilayah Fars, Shiraz.“Seorang terbunuh dan lapan lagi cedera dalam serangan itu,” lapor agensi berita rasmi IRNA, memetik Timbalan Gabenor Fars, Esmail Ghezel Sofla.Mereka yang cedera telah dibawa ke pusat perubatan dan sedang menjalani rawatan", kata IRNA.Terdahulu dilaporkan hanya empat orang terbunuh tetapi laporan itu telah ditarik balik.Mangsa yang maut telah disahkan oleh komander Fars Kor Pengawal Revolusi Islam, Yadollah Bouali ketik bercakap di TV kerajaan.Pihak media Iran telah memberikan laporan yang berbeza mengenai serangan dan jumlah korban yang berbeza-beza.Bouali berkata seorang lelaki bersenjata yang menjadi suspek inseiden tembakan itu ditahan tidak lama selepas itu.“Seorang pengganas memasuki pintu masjid dan melepaskan tembakan dengan senapang tempur,” kata Bouali.Gabenor wilayah Fars Mohamed Hadi Imanieh memberitahu bahawa serangan itu berlaku sekitar 7.00 malam waktu tempatan.Rakaman yang disiarkan menunjukkan ambulans bergegas ke lokasi serangan.

(Pasukan perubatan berada di tempat kejadian untuk membantu mangsa yang cedera/ REUTERS)

Tiada tuntutan bertanggungjawab segera untuk serangan itu.Presiden Iran, Ebrahim Raisi telah mengarahkan siasatan dan berikrar dalam satu kenyataan untuk membawa mereka yang bertanggungjawab ke muka pengadilan.Makam Shah Cheragh adalah rumah kepada makam Ahmad, saudara kepada Imam Reza iaitu imam Syiah kelapan dan dianggap sebagai tapak paling suci di selatan Iran.- AFP


Maghribi catat rekod suhu tertinggi 50 darjah Celsius

RABAT, 14 Ogos- Buat pertama kali dalam sejarah, suhu di Maghribi mencatat rekod mencecah 50 darjah Celsius (120 Fahrenheit).Stesen meteorologi di bandar pantai selatan Agadir merekodkan suhu pada Jumaat 50.4C, sekali gus merupakan rekod kebangsaan baharu, kata Direktorat Am Meteorologi.Maghribi telah mengalami beberapa siri gelombang panas sepanjang musim panas dengan suhu melampau.Suhu tertinggi sebelum ini, 49.9C di bandar Smara Sahara Barat, direkodkan pada 13 Julai, menurut perkhidmatan cuaca."Gelombang haba ini disebabkan oleh kemasukan udara kering dan panas dari selatan, menyebabkan kenaikan suhu yang ketara, melepasi purata bulanan sebanyak lima hingga 13 darjah," kata pihak berkuasa meterologi dalam satu kenyataan.Gelombang haba telah menyebabkan kebakaran hutan sejak beberapa hari kebelakangan ini di utara Maghribi berhampiran Tangier dan lebih jauh ke timur di wilayah Taza, merosakkan hutan tetapi tidak mengakibatkan kemalangan jiwa, wartawan AFP melaporkan.Julai merupakan bulan paling panas pernah direkodkan di permukaan bumi, menurut Perkhidmatan Perubahan Iklim Copernicus Kesatuan Eropah. Ia melepasi rekod sebelumnya pada Julai 2019 sebanyak 0.33C.Sejak 1961, bulan lalu merupakan Julai keempat terpanas di Maghribi.Jabatan Meteorologi meramalkan sedikit penurunan suhu dalam beberapa hari akan datang merentasi bahagian utara Afrika Utara.-AFP

(Sebuah pesawat pemadam kebakaran Tentera Udara Diraja Maghribi memadamkan kebakaran di Tangier di utara Maghribi / AFP)


Kebakaran hutan: Api 'berlogam', pengecaman mayat di Hawaii sukar - Polis

(Logam cair daripada trak terbakar mengalir sebelum menyejuk di atas tanah selepas kebakaran hutandi Lahaina, barat Maui, Hawaii pada Jumaat lalu/AFP)

KAHULUI, 14 Ogos- Angka kematian di Hawaii, Amerika Syarikat akibat kebakaran hutan meningkat kepada 93 orang dengan jangkaan jumlah itu akan melepasi 100 korban dalam tempoh terdekat.

Ketua Polis Maui, John Pelletier berkata, pihaknya berdepan kesukaran dalam proses pengecaman mayat dengan waris menggesa supaya melakukan ujian asid deoksiribonukleik (DNA).“Mangsa yang kami temukan terjejas dengan kesan logam cair (akibat terbakar). Apabila kami mengambil mayat itu... ia hancur berderai," katanya."Kami akan mencari (mangsa) secepat yang kami boleh. Tetapi untuk pengetahuan anda, tiga peratus -- itulah (kawasan) yang telah dicari dengan anjing-anjing (pengesan) itu," katanya.Kebakaran hutan di Hawaii disifatkan paling dahsyat dalam tempoh lebih seabad di negara itu.Pekan di pulau Maui dilapor hampir musnah sepenuhnya oleh api yang bergerak pantas pada awal pagi Rabu lalu dengan penduduk memberitahu tiada amaran diterima.Sementara penduduk di Lahaina berkata, mereka mengetahui kebakaran apabila melihat sendiri api, manakala yang lain mengetahui selepas melihat jiran bertempiaran melarikan diri."Gunung di belakang kami terbakar dan tiada siapa memberitahu kami. Anda tahu bila kami sedar ada kebakaran? Apabila ia berada di seberang jalan dari (rumah) kami," kata Vilma Reed, 63, penduduk.Ketika ditanya, mengapa tiada satu pun siren di pulau itu diaktifkan, Senator Hawaii, Mazie Hirono menjawab ringkas bahawa akan menunggu hasil siasatan oleh peguam negara."Buat masa ini, saya tidak boleh memberi sebarang komen. Tumpuan sekarang adalah keperluan untuk menyelamat," katanya.Lebih 2,200 bangunan telah rosak atau musnah di Lahaina yang mengakibatkan ribuan penduduk kehilangan tempat tinggal yang dianggarkan menelan kerugian sejumlah $5.5 bilion.Polis juga memberi amaran kepada penduduk supaya tidak masuk ke kawasan paling terjejas di Lahaina atau berdepan denda, bahkan boleh dipenjarakan.Amaran dikeluarkan selepas ramai penduduk cuba memasuki kawasan itu untuk mencari sendiri haiwan peliharaan atau orang tersayang yang hilang. -AFP

Berita berkaitan;Kebakaran hutan musnahkan Maui, Hawaii dan berpuluh-puluh mautAngka kematian kebakaran hutan Hawaii meningkat lebih 80Kebakaran hutan di Hawaii akibatkan enam kematian


10 maut, 7 cedera masjid bersejarah di Nigeria runtuh

KADUNA, 14 Ogos- Sekurang-kurangnya 10 orang maut dan tujuh lagi cedera apabila sebuah masjid bersejarah di sini, dekat Nigeria, runtuh pada Jumaat lalu.Emir Zazzau, Ahmed Bamalli berkata, kejadian berlaku ketika mangsa sedang menunaikan solat asar sekitar pukul 4.00 petang waktu tempatan."Bangunan runtuh dan menimpa jemaah yang sedang solat," katanya.Masjid Zazzau Emirate telah dibina pada tahun 1830-an. -Reuters


Gudang baja terbakar di Moscow

MOSCOW, 13 Ogos- Kebakaran besar yang berlaku di sebuah gudang baja di bandar Ramenskoye di wilayah Moscow, pada Ahad, telah berjaya dipadamkan.Demikian menurut agensi berita Rusia memetik perkhidmatan kecemasan negara itu.Video kebakaran yang disiarkan secara dalam talian sebelum ini menunjukkan asap hitam tebal dapat dilihat dari jarak ratusan meter.Bagaimanapun, Reuters dalam laporannya tidak dapat mengesahkan lokasi atau tarikh video dan foto dirakam.Menurut agensi berita negara TASS, pejabat pendakwa wilayah Moscow berkata punca awal kebakaran disebabkan melanggar keperluan keselamatan kebakaran semasa kerja kimpalan.Semua pekerja telah meninggalkan premis tersebut.-REUTERS